Timurlane – Penakluk Tempang Dari Dunia Islam Yang Digeruni

Timur merupakan pengasas empayar Timurid yang dahulunya memerintah sebahagian besar Asia Tengah pada hari ini. Baginda dilahirkan pada 9 April 1336 di Shahrisabz, selatan Uzbekistan. Timur dikenali sebagai Timurlane atau Timur the Lame yang bermaksud Timur Si Tempang. Hal ini kerana kecacatan kaki kanannya yang tempang akibat dipanah sewaktu baginda mencuri kambing ketika zaman remajanya dahulu. Gelaran ini selalu disebut-sebut musuh Timur bagi mengejek susuk tubuhnya yang cacat tempang itu. Namun, keadaannya yang sedemikian rupa tidak sedikit pun menghalang Timurlane daripada menjadi salah satu penakluk agung dalam sejarah dunia.

Timurlane pada awalnya merupakan ketua kepada kaumnya yang menetap di Samarkand. Baginda menjadi amir di kawasan tersebut ketika zaman pemerintahan Illkhanat (satu daripada empat bahagian empayar Monggol) sehinggalah kejatuhan empayar tersebut setelah kematian Abu Sa’id. Mangkatnya baginda sultan menyebabkan kekacauan mula merebak ke seluruh pelosok empayar. Masing-masing amir mahu berkerajaan sendiri dan mula berperang bagi mengambil alih takhta empayar. Ketika itu, pemerintah Kasyghar dan Badaksyan sedang giat menjarah Asia Tengah bagi menundukkan amir-amir yang lain. Timurlane tidak melawan, malah menunjukkan kesetiannya terhadap penjarah itu bagi menunggu kekuatannya sendiri kelak.

35
Tahun Berperang

Timurlane mengasaskan empayar Timurid pada 1370. Sepanjang pemerintahannya selama 35 tahun itu, hampir seluruh masa hidupnya hanya memimpin tentera bagi meluaskan empayar. Pada 1380, Timurlane telah berjaya menakluk Afghanistan, Iran dan wilayah-wilayah Kurdistan. Baginda juga melakukan pembataian besar-besaran terhadap Baghdad pada tahun 1393. Sehingga tahun 1395, baginda telahpun berjaya meluaskan tanah jajahannya sehingga menjejaki tanah Russia dan sempat menduduki Moscow selama setahun.

Kegerunan musuh
terhadap Timurlane kian jelas terpancar apabila baginda bertindak menyerang
Kesultanan Delhi di India pada 1398. Timurlane memimpin sejumlah 400,000
tentera bagi menyerang India dan menawan hampir 100,000 ribu tawanan. Semuanya
dibunuh! Bukan itu sahaja, kemenangan Timurlane dalam Pertempuran Ankara 1402
dengan apabila berjaya menawan Sultan Bayazid telah menjadikan baginda
merupakan pemerintah paling berkuasa pada ketika itu.

Kekejaman Timurlane

Kehebatan
Timurlane terserlah apabila baginda mampu mengekalkan kesetiaan
pengikut-pengikut di bawahnya. Jarang sekali terdapat pemberontakan yang
ditujukan terhadapnya. Hal ini kerana Timurlane berjaya menimbulkan rasa gerun
terhadap musuh dan bakal musuhnya.

Apabila
Timurlane berjaya memenangi sesebuah pertempuran, baginda akan mengarahkan
kesemua tawanan perang dipenggal kepala mereka serta dikumpulkan kesemua kepala
menjadi sebuah gunung. Hal ini berlaku setiap kali baginda menyerang sesebuah
wilayah. Tindakan ini bagi memberi amaran kepada sesiapa yang mahu memberontak
agar melupakan sahaja hasrat mereka jika tidak mahu dilakukan sedemikian rupa.

Pada 1401, Timurlane telah menawan Aleppo dan membunuh hampir 20,000 penduduk di situ. Baginda kemudiannya mengarahkan sebuah gunung kepala manusia dibina yang tingginya 10 hasta dan lebarnya 20 hasta. Tindakan yang sama juga berlaku ketika Timurlane membantai penduduk Baghdad, di mana 120 gunung kepala manusia dibina setelah kesemua penduduk dibunuhnya. Sepanjang hidupnya, Timurlane telah membunuh kira-kira 17 juta nyawa yang mewakili 5% daripada populasi dunia pada ketika itu! Sememangnya cara penaklukan Timurlane sangat kejam dan brutal yang pasti membuatkan musuh-musuh kecut perut apabila berhadapan dengannya.

Timurlane, Pejuang Atau
Pengkhianat?

Timurlane
sememangnya beragama Islam. Namun pegangan mazhabnya masih menjadi perdebatan
hingga ke hari ini. Ada yang mendakwanya seorang Sunni, ada pula yang
mengatakannya sebagai Syiah yang bertarekatkan Naksyabandi.

Walaupun baginda mengakui dirinya Muslim, tetapi baginda tidak teragak-agak memerangi saudara seagamanya sendiri berbanding musuh agama yang lebih jelas. Kekejamannya tidak pernah mengenal siapa mangsanya, hatta Muslim ataupun bukan Muslim. Baginda mendakwa dirinya sebagai The Sword of Islam kerana peranannya yang berjaya menyatu-padukan wilayah-wilayah di Asia Tengah. Baginda juga menjustifikasikan serangannya terhadap Kesultanan Delhi adalah kerana kelemahan pemimpin Islam di India yang tidak mampu membela umat Islam.

Kejamnya
Timurlane ini hingga mendorong sebahagian ulama tidak mengiktiraf bangsa Mongol
sebagai penjuang Islam malah dilihat sebagai penghancur kepada keadaban
ketamadunan Islam. Tindakan ulama juga ada benarnya apabila melihatkan ramainya
nyawa umat Islam yang terkorban akibat kekejaman Timurlane sendiri.

Namun disebalik kekejaman Timurlane, terdapat juga jasa baginda yang tidak dapat kita nafikan. Hal ini diakui sendiri oleh Ibnu Khaldun yang pernah bertemu empat mata dengan Timurlane sewaktu baginda menjadi wakil Kesultanan Mamluk. Ibnu Khaldun mengatakan tiada pemimpin Islam yang mampu mencapai apa yang telah dikecapi oleh Timurlane apabila berjaya menyatukan wilayah-wilayah di Asia Tengah. Timurlane juga insan yang bertanggungjawab dalam memastikan syiar Islam terus kukuh di wilayah tersebut.

Timurlane juga merupakan seorang yang sangat cintakan seni. Setelah menjarah banyak wilayah, baginda bawa bersama para ulama dan ahli seni ke pusat pemerintahannya di Samarkand untuk mencantikkan kota itu. Lihat sahaja kota Samarkand sekarang ini, sungguh indah dan betapa tingginya nilai kesenian Islam dapat ditonton oleh masyarakat seluruh dunia. Di sebalik dunia mengetengahkan kekejamannya, Timurlane juga menjadi simbol nasionalis di Uzbekistan.

RUJUKAN:

Hamka. Sejarah Umat
Islam Edisi 2016.PTS Publishing.

The Turco-Mongol
conqurerer Timur (1336 – 1405). http://www.silk-road.com/artl/timur.shtml

Tetalogi. 7 Fakta Timur Lenk, Keturunan
Genghis Khan yang Kekejamannya Melebihi Sang Kakek. https://www.boombastis.com/fakta-timur-lenk/71612

McMahon,
Colin. The Rehabilitation Of Tamerlane. https://www.chicagotribune.com/news/ct-xpm-1999-01-17-9901170256-story.html


Naga Melayu Menari Di Batu Pahat

Sepanjang menonton tarian naga yang dipersembahkan setiap kali perayaan Tahun Baru Cina, pastinya kita sentiasa mempercayai bahawa penari di balik pakaian dan kostum naga di sebaliknya pastilah seorang Cina. Benar, ada penglibatan dari mereka yang bukan berketurunan Cina, tetapi ia hanyalah segelintir sahaja dan tidak melibatkan ahli bukan Cina yang ramai.

Siapa sangka dalam banyak kisah-kisah mengenai Melayu Batu Pahat, Johor, ia pernah menyimpan sejarah penubuhan kumpulan Tarian Naga oleh Melayu Batu Pahat, sesuatu yang kita dengari agak janggal untuk kita sama-sama menggambarkannya?

Namun ia adalah satu kisah unik dalam lipatan sejarah masyarakat Melayu Batu Pahat sendiri yang pastinya tidak diketahui ramai.

Sejarah Kumpulan Tarian Naga Melayu Batu Pahat ini digerakkan oleh Datuk Bentara Luar Mohd. Salleh Bin Perang (1841-1915) ketika beliau membangunkan Batu Pahat.

Selepas bertugas di Muar sekitar 1884, Datuk Bentara Luar kemudiannya ditugaskan menjaga keamanan di Batu Pahat bermula pada 1893. Di Muar, beliau memulakan kerjaya sebagai Kerani Temenggung Ibrahim, manakala di Batu Pahat, tanggungjawab beliau yang dititah Temenggung Ibrahim pada masa itu adalah sebagai Pesuruhjaya Polis Johor yang menjaga urustadbir keselamatan negeri juga bertanggungjawab mengawal selia pentadbiran Pasukan-pasukan Pengaman (Polis) Johor ketika itu.

Datuk Bentara Luar memulakan kerjayanya dengan tanggungjawab yang cukup berat. Beliau acapkali diuji dengan konflik-konflik tempatan melibatkan hal-hal persempadanan tanah pertanian bagi tanaman lada hitam dan gambir antara kaum Cina di Johor. Perselisihan ini banyak berlaku semasa beliau bertugas di Batu Pahat.

Petani-petani Cina ini asalnya datang dari Tanah Besar China aekitar 1830an dari keturunan Tiew Chew. Mereka datang ke Johor untuk satu kehidupan baharu dan membuka penempatan, apa yang kita pernah belajar sebagai ‘Kangkar’ yang diketuai oleh seorang ‘Kangchu’ di dalam buku-buku sejarah sekolah dahulu. Konflik dan salah faham antara kangchu, melibatkan beberapa kangkar misalnya adalah antara isu yang perlu ditangani oleh Datuk Bentara Luar bagi memastikan keamanan dan keharmonian masyarakat Cina tersebut. Ia tambah merumitkan apabila konflik tersebut turut tidak disenangi masyarakat Melayu sendiri yang asalnya telah berada di situ sejak sekian lama.

Kekerapan berurusan dengan petani-petani Cina di Johor ini menyebabkan beliau mengambil inisiatif mempelajari adat resam, budaya, bahasa malah mengambil cakna keperluan urusan harian kaum Cina di Johor. Datuk Bentara Luar mahu mendalami bagaimana masyarakat Cina hidup dan bagaimana keharmonian bermasyarakat bersama kaum-kaum lain di Batu Pahat dapat terus dikekalkan.

Hubungan baik beliau dengan seorang senseh Cina di Johor iaitu Chai Ah Seng menjadikan beliau seorang yang akhirnya fasih berbahasa Cina, arif tentang budaya dan latarbelakang masyarakat Cina Johor, malah turut cekap bermain alat muzik dan pancaragam Cina ketika itu.

Hasil kesungguhan beliau mendalami cara hidup, adat resam dan kefasihan berbahasa Cina menjadikan beliau terpilih sebagai Menteri Pengiring kepada delegasi Johor ke China pada 1885. Beliau pernah juga dijemput untuk merasmikan Bangunan Dewan Perniagaan Cina Penggaram pada 1905 dan menyampaikan ucapam penuh di dalam bahasa Cina.

Sepanjang kerjayanya sebagai anggota kerajaan awam Johor, beliau juga pernah berkhidmat sebagai Menteri Tanah dan Ukur, Ahli Jemaah Kehakiman dan Rayuan, Pesuruhjaya Kerajaan di Muar dan merupakan individu yang berperanan membangunkan Batu Pahat sekitar 1893-1910.

Datuk Bentara Luar dipercayai adalah tokoh yang memperkenalkan Tarian Naga untuk dipersembahkan oleh orang Melayu Batu Pahat bermula sejak penghujung abad ke-19 lagi.

Sekembalinya ke Batu Pahat dari lawatan ke Tanah Besar China, beliau dipercayai telah mengambil inisiatif menggerakkan satu kumpulan Tarian Naga yang dianggotai oleh orang Melayu semata-mata.

Segalanya bermula semasa Pesta Seni Budaya pada tahun 1899 sempena Sambutan Keputeraan Sultan Johor. Ketika itu, pesta tersebut disertai banyak kumpulan kebudayaan, muzik dan seni persembahan pelbagai kaum di Bandar Penggaram. Seperti pesta-pesta lain yang diadakan, orang Melayu hanya mempersembahkan Ghazal, Joget, Mak Yong dam Barongan. Kaum Cina pula sekadar mempersembahkan Wayang Cina semata-mata.

Namun pada malamnya, sekumpulan anak muda Melayu Batu Pahat mempersembahkan Tarian Naga yang tidak pernah disaksikan oleh penduduk Pekan Penggaram dan seluruh Batu Pahat sebelum ini. Sejak itu, Tarian Naga yang dipersembahkan oleh pemuda Melayu Batu Pahat menjadi persembahan yang ditunggu-tunggu setiap kali pesta sama diadakan.

Perarakan Tarian Naga oleh Melayu Batu Pahat mengelilingi pekan Penggaram sejak malam itu sehingga tamat. Kumpulan yang sama kemudiannya turut memeriahkan keraian masyarakat sekitar Batu Pahat baik dalam majlis kerajaan atau keramaian seperti majlis perkahwinan Melayu.

Kumpulan Tarian Naga dengan penari-penari Melayu itu pernah digambarkan seperti berikut;

“Orang-orang tua Melayu yang masih hidup lagi hingga sekarang ini dapat membayangkan bagaimana peri riang dan gembiranya pada zaman itu manakala diadakan perarakan naga di dalam satu2 majlis perkahwinan di bandar ini. Masih terdengar2 lagi bunyi gendang dan bereng-bereng yang dipalu sepanjang perarakan itu. Masih terpandang lagi bercherachak ‘Bunga Manggar’ yang berderet-deret di muka perarakan yang diangkat oleh anak2 dengan begitu bangga; begitu juga tidak dapat dilupakan bagaimana megahnya pemain2 naga yang berpakaian serba lengkap chara China, mengalunalunkan badan naga dalam perarakan itu, lebih-lebih lagi bagi mereka yang terpilih memegang peranan penting memegang kepala naga dan memainkan geliganya;”

“Tiada siapa dapat menyangkal bahawa Tarian Naga itu adalah seni milik budaya orang China, tetapi anihnya di Batu Pahat sejarah tidak dapat menafikan bahawa Tarian Naga itu hanya dimainkan oleh orang2 Melayu sahaja, malah itulah aktiviti seni kumpulan orang Melayu”

Ada tulisan turut mengulas lanjut akan persembahan Tarian Naga ini pada setiap sambutan Hari Keputeraan Sultan Johor di Batu Pahat;

“Perarakan Tarian Naga ini menjadi begitu popular di Batu Pahat masa itu tiap kali sambutan Hari Yang Maha Mulia Sultan Johor tiap2 tahun ‘perarakan Naga’ tiada ketinggalan. Begitulah bila diadakan sebarang hari kebesaran nagapun keluarlah berarak.”

Ketika persembahan di majlis perkahwinan, Tarian Naga oleh Melayu Batu Pahat ini turut disempurnakan juga dengan permainan muzik menggunakan peralatan muzik Cina digabungkan dengan permainan alatan muzik Melayu seperti rebana dan kompang;

“Gedung Cheng, Gedung Cheng, Gedung Cheng suara gendang dan bereng yang disambut pula dengan bunyi rebana dan kompang, mengarak ‘Raja Sehari’ naik ke jinjang pelamin.”

Ini menunjukkan bagaiman Melayu Batu Pahat ketika itu telah mengadaptasi dan menyesuaikan kebudayaan Cina yang dipersembahkan di dalam bentuk Tarian Naga ke dalam budaya Melayu, begitu akrab dan rapat sekali hingga menyerikan majlis khusus untuk Melayu semata-mata iaitu upacara perkahwinan misalnya.

Ukiran kepala naganya dikatakan menerapkan kehalusan seni pertukangan dan ukiran oleh Pak Gembor, seorang Melayu Batu Pahat yang terkenal dengan hasil kerja tangannya.

Keharmonian dan keghairahan yang dibawa oleh Tarian Naga tersebut begitu disenangi masyarakat Melayu Batu Pahat sehingga pernah dicatatkan bahawa salah seorang ketua kumpulan tersebut ialah Tengku Mohd Noh, seorang tokoh agama yang terkenal, disegani dan amat dihormati oleh semua penduduk Batu Pahat ketika itu.

Namun, selepas 60 tahun Tarian Naga ini dimainkan oleh pemuda Melayu Batu Pahat, lengkap dengan pakaian, Kumpulan Tarian Naga oleh anak Melayu Batu Pahat ini telah berhenti dari membuat persembahan dan dibubarkan atas sebab yang tidak dapat dikenalpasti.

‘Naga Melayu’ telah berhenti menari pada tahun 1955, dibubarkan kumpulannya sebaik sahaja selepas mereka bergambar seperti di bawah buat kali terakhir pada tahun 1955. Ia kini hanya kekal sebagai satu lipatan sejarah Melayu di Batu Pahat. Apa yang terjadi kepada pakaian dan kostum, ukiran kepala naga dan geliga serta alat-alat muzik kumpulan itu tidaklah diketahui sehingga kini.

Namun apa yang penting adalah ia menunjukkan betapa akrab dan mesranya orang Melayu, khususnya di Batu Pahat ketika itu dalam menghidupkan, memberi nyawa dan nafas baru kepada seni Tarian Naga yang selama ini kita tahu hanya didominasi kaum Cina semata-mata.

Melayu memang terkenal dengan sifatnya untuk menonjolkan sifat kasih sayang, toleransi dan kelembutannya menyerap dan menerima budaya yang secara hakikinya milik mutlak bangsa yang berbeza.

Di dalam semangat meraikan sambutan Tahun Baru Cina kali ini, marilah kita sama-sama menghargai kisah sejarah Tarian Naga oleh Melayu Batu Pahat ini sebagai tanda aras kita untuk sama-sama menghormati budaya, agama dan cara hidup masyarakat berbilang kaum di Malayaia. Keharmonian seumpamanya yang ditonjolkan adalah tanggungjawab kita bersama demi memastikan kesinambungan kita sama-sama bernegara di atas tanah bernama Malaysia.

Semoga ia akan terus terpelihara dan aman sentosa sampai bila-bila.

Selamat berhujung minggu yang panjang. Selamat Menyambut Tahun Baru Cina, Gong Xi Fa Chai!

RUJUKAN:

1. Tarian Naga oleh Orang-Orang Melayu Batu Pahat: Sesuatu Yang Unik Dalam Sejarah Malaysia, M.A. Pawazi Basri, Universiti Malaya, JEBAT (1971/72)
2. Batu Pahat Selepas 10 Tahun Merdeka (1968)
3. Datuk Bentara Luar: Peranannya Dalam Sejarah Johor Moden (1971/71)
4. Sejarah Rengkas Batu Pahat 1880-1917, Latehan Ilmiah, Sejarah Universiti Malaya (1971)

GAMBAR:

Diambil dari M.A. Pawazi Basri. Ia adalah kali terakhir Tarian Naga oleh Melayu Batu Pahat dipersembahkan. Pada gambar asal, di belakang cetakan gambar tersebut ditulis “Pada 19-9-1955 kerana menyambut Hari Jadi Sultan Johor bersamaan 2 Safar 1375 dihadapan Kelab Y.M.A. (Young Men’s Association) Jalan Ismail, Batu Pahat, Johor”, milik Ismail Kayat, disimpan kini di Arkib Negara.


Betapa Kasihnya Uthmaniyah Kepada Peninggalan Rasulullah S.A.W

“Wahai panglima-panglima, saya merayu kepada kamu atas nama Nabi, saksi saya, saya memerintahkan kamu untuk membela baginda dan kotanya, sehingga ke peluru terakhir dan nafas terakhir, tanpa mempedulikan kekuatan musuh. Doa-doa Muhammad ﷺ bersama kita,” perintah jeneral Fahrettin Pasha kepada lapisan terakhir pertahanan Khilafah Uthmaniah ketika Madinah al-Munawwarah dikepung musuh. Sejarah merekodkan, meskipun mereka cedera dan tidak henti diserang dari segenap arah, maqam Nabi tetap menjadi keutamaannya melebihi nyawa mereka sendiri.

Bagi mengelakkan khazanah peninggalan Rasulullah ﷺ dimusnahkan puak ekstremis, Khilafah Uthmaniah berusaha menyelamatkannya dan dipindahkan ke Istana Topkapi, Turki. Supaya umat masih dapat melihatnya dan mengubat rindu kepada Rasulullah ﷺ. Sejarah pengumpulan khazanah Nabi ﷺ secara tersusun oleh Uthmaniah, bermula sejak zaman Sultan Selim I.

Ruangan khas di Topkapi yang bernama Has Oda Beytu’l-hilafe, menjadi sebahagian daripada adat istiadat raja-raja Uthmaniah. Di sinilah majlis pemasyhuran, bermalam dan pengurusan jenazah raja. Semuanya bagi tabarruk dengan atsar Rasulullah ﷺ yang barakah.

Bilik Destimal menempatkan kesan tapak kaki Nabi Muhammad ﷺ, pasu Nabi Ibrahim, serban Nabi Yusuf, tongkat Nabi Musa, pedang Nabi Daud dan suhuf Nabi Yahya.

Bilik Şadırvanlı Sofa menempatkan kunci Kaabah, pancuran emas Kaabah, bekas penyimpan Hajaratul Aswad, bab at-Tawba, dan pedang-pedang para Sahabat.

Bilik Arzhane menyimpan gigi Rasulullah ﷺ, rambut dari janggut rasulullah ﷺ, cop khatm Rasulullah ﷺ, surat dari Rasulullah ﷺ dan pedang beserta busur Rasulullah ﷺ yang disimpan dengan kotak emas rekaan pandai besi terbaik. Di sini, bacaan al-Quran dikumandangkan tidak putus-putus.

Bendera di zaman Rasulullah ﷺ juga disimpan di Has Oda Beytu’l-hilafe. Ia pernah digunakan lagi ketika pertempuran memerangi Austrian Habsburgs pada 1593, Hungary pada 1594 dan apabila sultan memenangi Pengepungan Eger pada 1596, ia diabadikan sebagai simbol kegemilangan Khilafah Uthmaniah.

Sultan bertabarruk dengan bendera ini setiap kali peperangan. Dari bilik Has Oda Beytu’l-hilafe, ia dibawa ke Bilik Mahkota dengan iringan takbir “Allahu Akbar!”. Ia lalu dicium sultan dan diberikan kepada perdana menteri sambil tuanku bertitah; “Beta mewakilkan Khazanah Suci kepada kamu dan kamu kepada Tuhan. Semoga Dia menjadi penolongmu!” Apabila selesai peperangan, ia dikembalikan ke bilik asalnya dengan iringan bacaan ayat al-Quran.

Madinah al-Munawwarah banyak menjadi saksi dahsyatnya cinta Khilafah Uthmaniah kepada Nabi Muhammad ﷺ. Apabila Khilafah Uthmaniah berhasil mempelajari teknologi elektrik, Mekah & Madinah adalah kota pertama naungannya yang mendapat bekalan elektrik lengkap. Biarlah kota ini yang pada pandangan penduduk langit tampak bercahaya, juga terlihat paling bercahaya bagi penduduk bumi.

Sultan Murad IV seorang penakluk timur dan barat, ada memakai bulu merak di kepalanya. Ia semuanya berpunca daripada suatu peristiwa. Setelah dia berjaya menakluki Mesir, dia datang menziarahi Rasulullah ﷺ. Bukan dengan berjalan mendabik dada sebagai raja, bahkan dengan merangkak sebagai hamba. Ketika tiba di hadapan maqam nabi, selawat dan salam dikumandangkan.

Sewaktu itu dia melihat penyapu untuk maqam tersebut yang diperbuat daripada bulu merak. Dia lalu mengambil sedikit bulu tersebut dan meletakkannya di kepala. Lambang semegah apa pun seorang sultan, hakikatnya hanyalah debu di bawah telapak kaki Rasulullah ﷺ.

Masjid Biru yang dibina Sultan Ahmed I mempunyai 6 buah menara, jumlah yang sama dengan menara di Masjidil Haram, Mekah. Bagi mengelakkan daripada menyaingi kemegahan Masjidil Haram, maka sultan telah menghantar pembantu arkitek terkenalnya, Sedefhar Mehmet Ağa untuk menambah lagi menara di sana, agar kemuliaan Mekah yang paling tinggi.

Minaret yang dibina bersebelahan kubah hijau, direka sedikit condong ke arah bertentangan kubah. Ini bagi memastikan, jikalau berlaku gempa bumi, minaret ini akan jatuh ke arah luar, memastikan kubah nabi selamat.

Sultan Abdul Hamid ke-2, ketika membina rel keretapi untuk ke Madinah, telah mengutamakan adab mulia. Baginda memastikan tukul yang digunakan pekerjanya, dibalut dengan kain tebal supaya tidak terlalu bising sampai mengganggu Rasulullah ﷺ. Sultan sendiri, apabila surat dari Madinah sampai, akan mengalirkan air mata merindui Nabi ﷺ, sambil bertitah:

“Berikanlah apa sahaja yang mereka minta”.

Untuk mengubat rindu pencinta Rasulullah, dipastikan yang apabila gerabak keretapi sampai, mereka tiba di stesen yang betul-betul menghadap ke maqam mulia Rasulullah ﷺ. Bahkan, diletakkan bahan khas yang akan meminimakan bunyi bising keretapi ketika mendekati stesen Madinah. Biarlah yang mula-mula dilihat bila tiba ke Thaybah, ialah kubah hijau Nabi. Bukan shopping complex, bukan tempat pelancongan.

Kesultanan Islam yang sebati dengan tarekat sufi ini, tidak terpisah dengan mahabbah Nabi ﷺ. Ali Bait keturunan Rasulullah diberikan elaun khas. Ulama’ yang mampu menyampaikan syarahan kitab asy-Syifa’ bi Huquqil Musthafa, iaitu kitab berkenaan kemuliaan & hukum hakam berkaitan rasulullah ﷺ, akan diberikan gaji khas untuk mengajar di masjid-masjid kerajaan.

Syiar bagi akidah Ahli Sunnah wal Jamaah, ialah merperbanyakkan selawat & salam kepada Rasulullah ﷺ. Di zaman Khilafah Uthmaniah, bait qasidah memuji kanjeng Nabi ﷺ, indah memenuhi segenap dinding Masjid Nabawi. Kesannya masih tersisa walaupun banyak yang telah dipadam. Majlis Mawlid Nabi ﷺ diadakan secara besar-besaran setiap tahun.

Kesannya, adat orang Turki sampai ke hari ni, apabila disebutkan nama Rasulullah ﷺ, mereka akan segera berselawat sambil meletakkan tangan ke dada. Biar mahabbah Nabi ﷺ yang hidup di hati. Bahkan, ada seorang mufti di Turki, yang akan berdiri setiap kali disebutkan ayat al-Quran dan hadis Nabi ﷺ.

Semuanya untuk apa?

Untuk umat ini kembali kepada tuannya, Nabi Muhammad ﷺ. Jika kita telah kembali kepada tuan kita, barulah kita berjaya mengulangi kegemilangan baginda ﷺ dan para sahabatnya yang mulia. Kebangkitan Uthmaniah kali kedua, moga-moga menjadi nyata, berkat sunnah dan tabarruk atsar Rasulullah ﷺ.

RUJUKAN:


Kenapa Segelintir B40 Bermentaliti Rendah?

B40 merupakan golongan terbanyak yang membentuk 32 juta populasi di negara ini. B40 juga adalah golongan yang diberikan keistimewaan oleh kerajaan bagi membantu mereka menaik taraf kehidupan ke M40. Hal ini sangat penting bagi menguatkan kuasa beli dalam kalangan rakyat lantas membantu meningkatkan ekonomi negara.

Namun sejak akhir-akhir tular perkara buruk yang dilakukan oleh golongan B40. Bermula daripada B40 tiada laptop membawa kepada tidak bayar sewa flat sehingga buang sampah dari tingkap. Semua tindakan ini dikaitkan dengan mentaliti golongan B40 yang teramat rendah. Tapi harus diingat, tidak semua berperangai sebegitu kerana hanya segelintir sahaja bersifat sedemikian rupa. Jadi kenapa segelintir B40 bermentaliti rendah?

Adakah golongan B40 ini tidak punyai otak untuk berfikir? Bukan begitu maksudnya kerana ada kajian menunjukkan bahawa B40 kurang berfikir dengan rasional. Buktinya kajian Shafir pada 2012 menunjukkan golongan B40 ataupun miskin lebih terdedah untuk mengambil pinjaman dan perangkap hutang. Semua ini berlaku kerana B40 tidak berfikir panjang untuk membuat sesuatu keputusan walaupun mereka sangat teliti dengan harga.

Perkara ini bukanlah pelik kerana terdapat segelintir B40 yang lebih gemar buat pinjaman untuk dapatkan kereta idaman berbanding bina simpanan dan melabur. Pada akhirnya, mereka terpaksa berjimat cermat dan lakukan kerja sampingan bagi bertahan untuk hidup.

Tempoh 5 tahun pertama kehidupan anak-anak adalah sangat penting bagi menentukan siapa mereka di masa hadapan. Jadi ibubapa perlu menunjukkan teladan yang baik dengan cukup membuang sampah di tong sampah bagi membentuk mentaliti anak kelas pertama.

Kalau dari kecil pun mereka lihat ibubapa cop parking, tak bayar maintenance dan sukar tayang harta, jangan terkejut mereka ikut perangai sama. Sila pastikan anak-anak tidak mewarisi sifat bebal dan mentaliti anda agar negara kita dapat lahirkan masyarakat kelas pertama.

Sejak kebelakangan ini, kerajaan banyak berikan insentif kepada golongan B40 untuk miliki rumah sendiri melalui beberap skim. Bukan itu sahaja, kerajaan juga membantu B40 mendapatkan menyewa rumah dengan harga murah seperti flat PPR. Inisiatif ini sudah cukup bagus tetapi adalah sisi gelap yang membelenggu.

Mengumpulkan kesemua golongan B40 dalam satu bangunan adalah satu amalan yang tidak sihat kerana kelihatan seperti dasar pecah dan perintah. Bermakna golongan B40 akan bergaul sesama sendiri sahaja dalam bangunan yang sama hingga bikin mereka kurang berkembang. Dari sinilah mentaliti rendah untuk akan tersebar sedikit demi sedikit. Hasilnya anda boleh lihat sendiri.

Penyelesaiannya adalah B40, M40 dan T20 perlu hidup bersama kerana mereka saling memerlukan antara satu sama lain.

Di negara kita, setiap warganegara wajib mengikuti pendidikan di peringkat rendah dan menengah selama 11 tahun. Apabila memasuki pendidikan tinggi, tidak semua anak golongan B40 akan melangkah ke pendidikan tinggi. Hal itu akan menyebabkan mereka akan menjadi kurang bijak dalam membuat keputusan.

Sebagai contoh, B40 seringkali menghadapi masalah dalam pengurusan kewangan sehingga menyebabkan mereka langsung tidak miliki simpanan. Walau bagaimanapun, kita tidak boleh salahkan mereka kerana ketidakmampuan pergi ke universiti. Ini kerana terdapat B40 yang mengorbankan impian ke universiti untuk membantu keluarga.

Apabila kita terlalu selesa, kita akan bersikap sambil lewa dengan tanggapan hal itu sudah menjadi amalan selama bertahun-tahun. Samalah juga seperti B40 yang gemar cop parkir. Mereka menyatakan sudah berbelas tahun mereka parkir di situ dan tidak pernah menjadi isu. Jadi anda akan dianggap sebagai musuh ketat jika mahu menegur perbuatan itu.

Seterusnya terdapat juga golongan B40 yang terlampau selesa apabila dibantu. Sebagai contoh, anda tidak bekerja kerana anda tahu pada setiap bulan beberapa institusi kerajaan akan memberikan bantuan kepada anda. Untuk makanan pula, anda tahu bahawa banyak NGO yang gemar berikan makanan. Jadi tugas anda hanyalah duduk diam sahaja. Hal ini akan menyumbang kepada mentaliti yang sangat rendah dengan beranggapan semua benda sudah disediakan.

Kesimpulannya, memang benar golongan B40 agak bermentaliti rendah tetapi kita tidak boleh pukul sama rata. Ada juga B40 yang bermentaliti kelas pertama dan sangat disenangi oleh masyarakat sekitar. Apa-apapun, sila bentuk mentaliti anak kepada kelas pertama terlebih dahulu dan hasilkan kita dapat lahirkan masyarakat yang maju.

RUJUKAN:

Rothstein, R. (2017, Ogos 25). Is poverty a mindset? Dipetik daripada Economic Policy Institute. Dipetik daripada https://www.epi.org/blog/is-poverty-a-mindset/

Sleek, Scott. (2015, Ogos 31). How poverty affects the brain and behavior. Aps. Dipetik daripada https://www.psychologicalscience.org/observer/how-poverty-affects-the-brain-and-behavior


Pasar Perkahwinan Babylon – Penjualan Wanita Di Zaman Purba

Pada kurun ke-5SM, sejarawan Yunani yang bernama Herodoutus menulis tentang budaya-budaya dan tradisi-tradisi yang beliau saksikan ketiba berada di Babylon. Salah satu tradisi yang paling kontroversi dalam laporan beliau adalah pasar perkahwinan Babylon, di mana ia melibatkan gadis-gadis jelita dikumpulkan di sebuah tempat lapang. Lalu, seorang ‘jurulelong’ meminta setiap wanita untuk berdiri, seorang demi seorang. Kemudian, si jurulelong tersebut mengiklankan mereka untuk dijual.Tulisan Herodotus ini memberikan inspirasi kepada seorang pelukis British kurun ke-19, Edwin Long untuk menghasilkan karya seninya yang masyhur, berjudul ‘Pasar Perkahwinan Babylon’. Lukisan tersebut mengambil masa selama 2 tahun untuk disiapkan. Ia dirasmikan dalam pameran musim panas yang dilangsungkan di Akademi Diraja pada tahun 1875. Pada tahun berikutnya, lukisan itu dijual pada harga 6000 guineas, yang mana pada masa itu, ia merupakan amaun terbesar yang pernah dibayar untuk sekeping hasil karya ciptaan seniman yang masih hidup.

Lukisan Pasar Perkahwinan Babylon memberikan gambaran tentang gadis-gadis yang dilelong sebagai pengantin perempuan (bukan dijual sebagai hamba). Long mendapatkan inspirasi bagi menghasilkan lukisan tersebut daripada Histories karya Herodotus, atau lebih spesifik, ‘Book 1’ bagi karya berkenaan. Pada penghujung ‘Book 1’, Herodotus menulis:“Kini, saya berikan tumpuan pada budaya-budaya mereka yang menurut hemat saya, ia turut diamalkan oleh kaum Illyria. Sekali setahun, di setiap kampung, budaya inilah yang mereka lazim amalkan. Kebiasaannya, mereka akan mengambil kesemua gadis yang telah cukup umur untuk berkahwin lalu membawa mereka semua ke sebuah tempat. Kaum lelaki kemudiannya akan mengerumuni dan mengelilingi mereka.

Kemudian, seorang jurulelong akan meminta setiap wanita untuk berdiri, seorang demi seorang, sebelum dia mengiklankannya untuk dijual. Jurulelong tersebut kebiasaannya akan memulakan dengan gadis yang paling menawan. Apabila gadis tersebut Berjaya mendapatkan tawaran harga yang sesuai dan dibeli oleh seorang lelaki, dia akan mengiklankan pula gadis kedua yang paling menawan. Mereka-mereka ini dijual untuk dijadikan sebagai isteri, bukannya hamba. Lelaki-lelaki kaya di Babylon yang menginginkan isteri akan hadir dan bersaing dengan pembida-pembida lain untuk mendapatkan gadis yang rupawan. Sementara itu, lelaki marhaen yang mahukan isteri dan tidak berminat pada rupa paras pula lazimnya akan memperolehi gadis yang kurang menawan dan sedikit wang yang masih tersisa.”

Sambil itu, Franklin Edson Belden di dalam Historic Men and Scenes (1898) menulis:“Masyarakat Babylon bersifat rakus pada tahap yang melangkaui akal. Apa sahaja perkara yang boleh menghasilkan wang akan dijual. Bahkan, nilai-nilai peribadi juga dicampak ketepi untuk meraih kepuasan. Setiap wanita dalam kalangan mereka pasti pernah sekali seumur hidup muncul di khalayak ramai di hadapan kuil Beltis, di mana pada perhimpunan tersebut, orang-orang asing digamit perhatian untuk mengunjungi kota Babylon.

Sering juga gadis-gadis dihimpunkan dan dilelong, sehingga menarik perhatian putera-putera kaya dari wilayah-wilayah jiran. Ayah-ayah dan abang-abang, membawa anak atau saudara perempuan masing-masing dan bersiap-sedia untuk menukarkan mereka dengan wang. Segala sesuatu yang menyumbang kepada kepuasan dalam hal perhiasan, selera makan dan syahwat dipenuhi dan digauli sebanyak mungkin. Malah, dewan-dewan istana dijadikan sebagai harem, tempat melampiaskan berahi.”Selain daripada tulisan Herodotus, Long juga mendapatkan sumber inspirasi dan ilham daripada artifak-artifak purba. Pada masa-masa itu, sejumlah ekspedisi arkeologi dijalankan di Mesopotamia. Artifak-artifak yang ditemukan di rantau berkenaan dibawa pulang ke London. Memandangkan beliau berhasil meraih akses untuk melihat artifak-artifak Assyria di Muzium British, Long berupaya mendapatkan perincian-perincian yang mendalam bagi menghasilkan lukisannya itu. Hal ini membolehkan Long memberikan gambaran yang sehampir mungkin tepat berkenaan situasi Babylon yang sebenar.

Lukisan ini boleh dilihat menerusi beberapa kacamata. Antaranya, terdapat sebilangan yang memandang lukisan tersebut sebagai cerminan kepada pasar perkahwinan versi Victorian. Disebutkan bahawa tahun berlangsungnya pameran yang merasmikan lukisan ini merupakan masa-masa di mana ‘pasar perkahwinan’ British bergiat agak aktif. Pada waktu itu, kebanyakan masyarakat menghadiri perkumpulan-perkumpulan di mana lelaki dan wanita dipasang-pasangkan. Lukisan tersebut kini disimpan di Royal Holloway College. Hasil seni itu turut dilihat pada kacamata tersendiri oleh sebuah institusi pendidikan yang bermula sebagai sebuah kolej wanita. Menurut perspektif institusi berkenaan, lukisan tersebut berperanan sebagai pemangkin kepada perdebatan tentang peranan baharu wanita dalam kalangan masyarakat, kedudukan undang-undang mereka dan juga perundangan perkahwinan yang melibatkan mereka.

DITERJEMAH DAN DIOLAH DARI:Wu Mingren. (21 Julai 2016). The Babylonian Marriage Market: An Auction of Women in the Ancient World. Ancient Origins. https://www.ancient-origins.net/history/babylonian-marriage-market-auction-women-ancient-world-006315


Ohitorisama – Fenomena Kehidupan Solo Di Jepun

Dalam
kehidupan seharian, tidak sah kalau sesetengah daripada kita mengusik rakan
yang suka lakukan perkara secara bersendirian. Usikan sebegini hanyalah
bersifat gurauan dan kadangkala sebagai daya tolakan untuk mendorong rakan itu
memikirkan alam perkahwinan dan membina keluarga. Tetapi di Jepun, fenomena ini
diberi satu terma khas iaitu ohitorisama. Ohitorisama merujuk kepada fenomena
warga Jepun tinggal atau melakukan perkara-perkara tertentu secara solo.

Di Jepun, fenomena ohitorisama bukanlah sesuatu yang baru kerana ia sudah bermula sejak tahun 80-an dan telah melalui tiga fasa. Fasa pertama melanda generasi yang dibebaskan dari Akta Peluang Pekerjaan Sama 1986 yang menjadi fenomena bila wanita memanjakan diri mereka dengan memberi diri sendiri ganjaran mewah seperti makan seorang diri di hotel bertaraf lima bintang atau urutan muka di salon kecantikan.

Gelombang kedua pula melanda generasi yang lahir pada tahun 1970-an di mana mereka minum kopi atau mengunjungi bar berseorangan. Sementara gelombang ketiga pula bermula pada tahun 2012 di mana tumpuan diberi kepada sektor hiburan dan terpakai bukan saja kepada orang bujang tetapi juga pasangan yang sudah berkahwin. Tetapi majoriti yang terpengaruh dengan fenomena ini ialah wanita yang berumur belasan tahun hingga 20-an dan melakukan pelbagai aktiviti dari berkaraoke

Jika kadar pasangan yang berkahwin bertambah sekalipun, itu tidak bermakna bilangan individu yang menjadi sebahagian daripada fenomena ohitorisama ini akan berkurangan. Ini kerana bilangan mereka ini akan terus bertambah dari semasa ke semasa. Satu punca yang mengakibatkan pertumbuhan ini ialah populariti kewujudan telefon pintar dan laman media sosial.

Dengan akses kepada media sosial di hujung jari, tiada masalah bagi sesetengah meluangkan masa dengan melawat tempat tumpuan pelancong seperti Disneyland bersendirian dan melihat persembahan bunga api bersendirian. Trend ini turut mendedahkan perubahan yang melanda masyarakat Jepun termasuk kemerosotan isi rumah tradisional yang menyaksikan ahli keluarga dari dua atau tiga generasi menjadi sebahagian daripada isi rumah.

Ketika
ini daripada 53 juta isi rumah Jepun, satu pertiga daripadanya diisi oleh
individu. Angka ini didedahkan oleh Institut Penyelidikan dan Keselamatan
Sosial Kebangsaan dengan jangkaan ia akan meningkat sebanyak 40% menjelang
2040. Data sama turut mendedahkan kemerosotan kadar isi rumah membabitkan ibu
bapa dan anak-anak dengan kemerosotan bilangan orang dewasa yang mempunyai
hubungan jangka panjang. Pada tahun 1980, hanya satu daripada 50 lelaki Jepun
yang tidak berkahwin menjelang usia 50 tahun. Perkara sama turut terpakai
kepada satu daripada 22 wanita Jepun pada tahun itu. Tetapi hari ini, status
ini terpakai kepada satu daripada empat lelaki dan satu daripada tujuh wanita.

Dan
bagi firma-firma perniagaan, ohitorisama turut menawarkan peluang baru
perniagaan dan akses kepada pelanggan baru. Satu daripada mereka ialah
rangkaian kelab karaoke Koshidaka. Tujuh tahun lepas, mereka mendapati 30%
pelanggan mereka ialah pelanggan yang datang berseorangan. Bagi memenuhi
kehendak pelanggan baru ini, mereka mewujudkan ruang kecil bernama 1Kara, ruang
kecil bagi pelanggan yang mahu menyanyi secara solo. Bagi yang suka menyanyi
solo dan tidak mahu dikritik kerana suara tidak sedap atau boleh panggil hujan
macam katak, ini sesuai untuk anda. Sejak diwujudkan tujuh tahun lepas,
Koshidaka mengendalikan rangkaian lapan kelab karaoke yang menyaksikan puluhan
ribu pelanggan berkunjung ke 1Kara seperti didedahkan jurucakap syarikat Daiki
Yamatani.

Bagi yang menggilai mi ramen tetapi tak mahu bercampur dengan sesiapa, sudah wujud beberapa rangkaian restoran yang menawarkan pilihan makan secara berseorangan. Kedai makan ramen tradisional tidak sah jika tidak mendengar suara chef dan staf restoran yang kuat bila mendapat pesanan daripada pelanggan. Tetapi di Ichiran, perkara tersebut tidak berlaku dengan pelanggan boleh makan secara berseorangan tanpa gangguan staf-staf restoran dan terlindung daripada pandangan pelanggan lain.

Jika anda hendak makan mi ramen di Ichiran, mula-mula beli tiket untuk ramen daripada sebuah mesin layan diri. Dari situ, lampu biru akan dinyalakan bagi menunjukkan ruang makan kosong tetapi kecil, muat untuk seorang. Selepas mengambil tempat, seorang staf akan datang membawa mi ramen yang panas dan menutup tabir ruang makan. Setelah itu, pelanggan boleh menikmati ramen yang disediakan secara berseorangan tanpa perlu bimbang dengan gangguan suasana atau orang lain.

Tetapi jangan sangka trend ini hanya terpakai kepada kaum Hawa sahaja. Bagi lelaki Jepun yang terjebak dengan fenomena ohitorisama, mereka dipanggil lelaki herbivor. Lelaki herbivor merujuk kepada lelaki yang tiada minat untuk berkahwin atau mempunyai teman wanita. Bila terma ini popular pada tahun 2007, firma-firma mula menghasilkan produk-produk khusus untuk lelaki sebegini termasuk produk penjagaan diri, fesyen, masakan dan pelancongan.

Dan menurut pengarah agensi perhubungan Hakuhodo, Kazuhisa Arakawa, firma-firma seharusnya memberi fokus kepada mereka. Tidak seperti dahulu di mana lelaki sebegini dipandang negatif oleh masyarakat, stigma tersebut kini sudah hilang. Dan dengan pasaran pengguna membabitkan kumpulan lelaki ini yang berumur 20-an hingga 50-an yang semakin besar berbanding wanita, kuasa membeli lelaki herbivor tidak seharusnya dipandang enteng.

Fenomena ohitorisama ini tidak terpakai kepada sektor hiburan dan makanan semata-mata. Malah, ia menjadi semakin luas dengan firma-firma turut berlumba-lumba menawarkan pakej solo kepada pelanggan yang dahulunya ditawarkan kepada kumpulan pelanggan dari pusat-pusat boling hingga agensi pelancongan.

Malah, sudah wujud tawaran di mana penonton pawagam membuat tempahan kerusi solo semasa menonton filem seperti Avengers: Endgame atau memberi keutamaan kepada pelanggan solo memotong barisan untuk menaiki tarikan taman tema. Menurut perunding kanan Institut Penyelidikan Nomura Motoko Matsushita, tawaran-tawaran ini ialah refleksi kepada perubahan fenomena ohitorisama yang melanda masyarakat Jepun hari ini.

Menurut beliau, selain kewujudan media sosial, ohitorisama juga sebenarnya membebaskan warga Jepun dari tekanan orang luar terutama ahli keluarga dan rakan sekerja yang sentiasa mahukan mereka ini mengikut norma yang wujud. Dan dengan kelajuan gaya hidup moden dan rangkaian media sosial yang kadangkala terlalu banyak, ini membuatkan ramai orang merasa letih daripada isu komunikasi dan perhubungan sepanjang masa.

Matsushita menambah, berdasarkan data mereka, orang yang gemar bersosial cenderung untuk melakukan aktiviti solo. Bagi salah seorang individu yang terpengaruh dengan ohitorisama, Masaki Kitakoga, ia bukan satu isu pun. Walaupun dia mengakui seronok melancong bersama rakan-rakan tetapi rancangan pelancongan solo yang dilakukannya membolehkan dia melakukan apa yang dia suka dan mengikut kelajuan yang dimahukannya. Dan itu memberinya satu kepuasan kerana dapat mengembara tanpa rasa terganggu atau keperluan mengikut rentak orang lain.

Dan bila ohitorisama dianggap norma dalam masyarakat, wujud pula bagaimana hendak menghabiskan tahun-tahun terakhir kehidupan secara berseorangan dengan baik. Jadi jangan terkejut sekiranya anda membaca akhbar seperti Japan Times atau Asahi Shimbun, artikel-artikel seperti ’10 perkara yang perlu disediakan bagi menghadapi usia warga emas ohitorisama’ dan ‘lapan rahsia mengelak kemuflisan ohitorisama’ ini timbul. Ada juga yang memilih membeli rumah agam bukan saja sebagai tempat tinggal tetapi juga sebagai tempat persediaan ohitorisama lebih-lebih lagi kebimbangan tentang masa depan.

Ada juga yang memilih rumah kolektif sebagai kediaman baru pilihan mereka. Berbeza dengan rumah tamu di mana semua ruang boleh diakses oleh semua, rumah kolektif pula hanya membenarkan akses kepada ruang tamu dan ruang makan tetapi turut menyediakan dapur dan bilik air solo. Ini menjadi pilihan individu pertengahan umur yang mahukan privasi tetapi masih dapat mengekalkan hubungan sosial dengan orang lain.

RUJUKAN:

1.
AFP. (2018). Karaoke without friends: how ‘me time’ is becoming a growing
Japanese trend. South China Morning Post. https://www.scmp.com/news/asia/east-asia/article/2172657/karaoke-without-friends-how-me-time-becoming-growing-japanese

2.
Asia Today. (2016). Japan Evolving into “Ohitorisama” Nation. The Huffington
Post. https://www.huffpost.com/entry/japan-evolving-into-ohito_b_13144474?ncid=engmodushpmg00000004

3. McCurry, Justin. (2018). Karaoke for one: Japan’s surging singles give
rise to solo business boom. The Guardian. https://www.theguardian.com/world/2018/dec/25/going-solo-japanese-businesses-target-customers-who-want-to-be-alone


Fakta-Fakta Menarik Mengenai Sugar Glider

Sugar Glider ialah makhluk marsupial(haiwan yang mempunyai kantung) yang kecil. Ia boleh ditemui di Australia, Tasmania, Indonesia dan Papua New Guinea. Sugar Glider boleh hidup di pelbagai jenis hutan tetapi ia lebih memilih hutan pokok kayu putih dan pokok akasia. Nama “Sugar Glider” datang daripada fakta yang menunjukkan haiwan ini sukakan manisan (sugar) dan ia boleh meluncur di udara. Sugar Glider adalah haiwan sosial dan begitu selesa dengan ramai manusia. Disebabkan itu, mereka kerap dijadikan sebagai haiwan peliharaan. Aktiviti perhutanan telah mengakibatkan kemusnahan habitat dan mengancam kelangsungan hidup sugar glider di hutan. Namun, nasib baik, populasi sugar glider masih lagi besar dan tidak tersenarai dalam kategori spesis terancam.

Di bawah ini antara fakta menarik mengenai sugar glider:

1) Sugar glider boleh mencapai panjang di antara 5-6 inci. Ekornya mempunyai 7 inci panjang. Beratnya pula sekitar 4 auns.

2) Sugar glider mempunyai bulu berwarna kelabu lembut atau kuning. Bahagian tekak, dada dan perutnya berwarna krim. Ia juga mempunyai jalur tunggal berwarna gelap dari hidung hingga ke ekor.

3) Sugar glider mempunyai mata besar yang sangat membantu dalam penglihatan waktu malam.

4) Sugar glider adalah haiwan nokturnal (aktif di waktu malam).

5) Sugar glider menghabiskan hayatnya di atas pokok.

6) Sugar glider adalah haiwan omnivor (Makan tumbuhan dan haiwan). Pemakanannya merangkumi serangga, cicak, telur burung dan mamalia kecil. Juga makan tumbuhan seperti daun, bunga, buah-buahan dan madu pokok yang manis.

7) Sugar glider meluncur dari pokok ke pokok dengan menggunakan membran yang meregang dari pergelangan tangan ke pergelangan kaki. Saiz dan bentuk “payung terjun” itu boleh diubah dengan mengubah kedudukan kakinya. Ekornya pula berperanan sebagai pengemudi semasa penerbangan.

8) Sugar glider boleh meluncur di udara pada jarak sejauh 148.9 kaki. Kukunya yang tajam membantunya melakukan cengkaman di dahan-dahan pokok bagi memastikan pendaratan yang lebih selamat.

9) Sugar glider adalah haiwan sosial. Ia boleh hidup dalam kumpulan sebanyak 7 atau lebih ekor kawanan. Jantan yang lebih dominan akan menggunakan kalenjar bau untuk menandakan rakan-rakannya yang lain sebagai ahli koloni.

10) Sugar glider adalah haiwan teritorial yang hidup di wilayah sepanjang 2.5 hektar. Mereka mempunyai rasa yang kuat untuk mempertahankan kawasan mereka daripada dicerobohi makhluk asing (alien?)

11) Sugar glider mempunyai suara vokal yang tinggi. Mereka menghasilkan bunyi bising, jeritan dan desiran yang sangat kuat.

12) Musim mengawan berlangsung dari bulan Jun sehingga Januari.

13) Sugar glider mencapai tempoh kematangan seksual pada usia 8 hingga 15 bulan. Mereka membiak sekali atau dua kali setahun, bergantung kepada keadaan iklim dan makanan yang ada.

14) Sugar glider yang hidup secara liar boleh mencapai usia sehingga 9 tahun dan kebiasaannya bertambah menjadi 12 tahun apabila hidup dalam kurungan peliharaan.

15) Kaki depan sugar glider seperti tangan. Mereka mempunyai ibu jari yang bertentangan bagi membolehkan mereka mencengkam dan memegang sesuatu.


Hipotesis Bagaimana Sarawak Mendapat Nama

SARAWAK
Bumi Kenyalang merupakan salah satu daripada empat wilayah pembentuk Negara
Malaysia yang kita kenali sejak di tahun 1963 lagi.  Ianya adalah wilayah terbesar di dalam
Malaysia dan hampir sama keluasannya dengan Negeri-negeri di Tanah Melayu.  Sarawak merupakan jiran kepada tiga lagi
wilayah pembentuk Pulau Borneo iaitu Sabah (Malaysia), Kalimantan (Republik
Indonesia) dan Negara Brunei Darussalam.

Biarpun Sarawak yang gah dengan hasil mahsulnya seperti minyak dan gas, hasil-hasil hutan serta kepelbagaian kaum baik dari segi tradisi dan budaya sehingga sekarang masih lagi belum ada satu jawapan yang tuntas bagaimana Sarawak itu mendapat namanya.  Namun begitu sehingga ke hari ini bagi rakyat Sarawak telah didodoikan dengan satu cerita lisan yang diperturunkan dari satu generasi yakni Sarawak mendapat nama daripada satu perkataan iaitu “serah pada awak”.

Alkisahnya
hal ini berlaku ketika Tuan Rajah James Brooke baharu sahaja menapak di bumi
Sarawak yang mana berjaya membantu Pengiran Bendahara Muda Hashim mengawal
pemberontakan masyarakat tempatan ke atas Pengiran Indera Mahkota yang
merupakan “cheteria” lantikan Kesultanan Brunei pada masa itu.  Akibat daripada bantuan sudah diberikan maka
janji harus ditunaikan dan dari situlah dikatakan Pengiran Bendahara Muda
Hashim telah “menyerahkan” Sarawak kepada James Brooke.

Ironinya
jika kita merujuk kepada bahasa tempatan masyarakat Sarawak itu sendiri,
perkataan “serah pada awak” langsung tidak menunjukkan bahasa mahupun dialek
tempatan baik dari kaum Melayu, Iban, Bidayuh dan Kaum Orang Ulu.  “Serah pada awak” lebih hampir merujuk kepada
penggunaan bahasa atau dialek di negeri-negeri Tanah Melayu malah jika ke
negara Brunei turut tidak mempunyai bahasa/dialek yang sedemikian rupa.  Jadi sekiranya mempercayai bahawasanya nama
Sarawak itu adalah jelmaan daripada kependekkan “Serah Pada Awak” menjadi
“Sarawak” maka ianya harus boleh dipersoalkan.

Berbicara
dari konteks itu, maka ada baiknya sekira kita mencari jawapan yang pasti
berasaskan pembuktian dokumen sejarah yang lepas bagaimana Sarawak itu mendapat
nama.  Kerana mana mungkin nama Sarawak
hanya sebegitu ringkas dan amat mudah sedangkan sejarah wilayah-wilayah di
Borneo sudahpun bermula berabad lamanya jauh sebelum James Brooke mendatangi
Sarawak lagi.

Pulau
Borneo jika merujuk kepada sejarah kunonya pernah ditakluki oleh Kerajaan
Majapahit.  Kitab Nagarakretagama ini
merupakan karya Dang Acarya Nadendra, seorang pendeta Buddha zaman Majapahit
yang menggunakan nama pena Mpu Prapanca ditulis pada tahun 1365 merupakan
antara naskah bernilai bagi membicarakan keagungan pemerintahan Hayam Wuruk,
pemimpin teragung Kerajaan Majapahit. Di dalam kitab inilah ia turut
menceritakan negeri atau wilayah yang membayar ufti kepada Kerajaan Majapahit
suatu waktu dahulu.

Untuk
konteks ini jika kita menggodek teks dari Kitab Nagarakretagama yang ditulis di
dalam aksara Jawa Kuno turut ada menceritakan pertalian secara terus dengan
Borneo dan ianya adalah seperti berikut:

“Kadaɳdanan i landa len ri samdaɳ tirm tan kasah, ri
sedu buruneɳ ri kalka saluduɳ ri solot / pasir, baritw i sawaku muwah ri tabaluɳ
ri tuñjuɳ kute, lawan ri malano makapramukha ta ri tañjuɳpur”

Terjemahan:

“Kadandangan,
Landa Samadang dan Tirem tak terlupakan Sedu, Barune (ng), Kalka, Saludung,
Solot dan juga Pasir, Barito, Sawaku, Tabalung, ikut juga Tanjung Kutei, Malano
tetap yang terpenting di pulau Tanjungpura”

Di
dalam teks ini yang dimaksudkan Pulau Tanjungpura itu adalah Pulau Borneo dan
negeri-negeri di Pulau Borneo yang menghantar ufti kepada Kerajaan Majapahit
adalah seperti Kadandangan, Landa Samadang, Sedu, Baruneng (Brunei), Kalka,
Saludung, Solot, Pasir, Barito, Sawaku, Tabalung, Tanjung Kutai dan
Malano.  Apa yang menarikanya melalui
godekan sejarah dari seorang pakar sastera Jawa berasal dari Belanda iaitu yang
bernama Theodore Pigeaud menyatakan bahawa Sedu itu merujuk kepada Sadong,
Kalka adalah Kalaka dan Malano itu adalah Melanau yang mana merupakan
kerajaan-kerajaan kecil yang terletak di muara Sungai Rejang, Sarawak suatu
waktu dahulu.

Dalam
pada itu, Theodore turut menyatakan bahawa “Sawaku” pula adalah merujuk kepada
Pulau Sebuku iaitu sebuah pulau yang terletak di Kabupaten Kotabaru, Kalimantan
Selatan yang kita kenali sekarang.  Pada
zaman Majapahit, “Sawaku” itu sendiri dirujuk sebagai wilayah jajahan yang kaya
dengan mineral atau bijih besi. Untuk itu jangan pula kita melupakan bahawa
wilayah Sarawak misalnya seperti Kerajaan Negeri Santubong yang terkenal
sebagai antara bandar pelabuhan kuno pengeksport bijih dan sebagainya malah
sejarah membuktikan bahawa terdapat penemuan iron-slag di kawasan tersebut
turut mungkin disebut sebagai “Sawaku” itu sendiri.

Jika
difikirkan mungkin juga Sarawak itu dinamakan berasaskan perkataan “Sawaku”
kerana ianya masih mempunyai persamaan.

Bukan satu
sejarah yang diolah bahawasanya wilayah Sarawak dahulukala adalah wilayah
Kerajaan Kesultanan Brunei Darussalam.
Dan kemunculan sejarah Sarawak Darulhana bermula tatkala Sultan Muhammad
Hassan yang beristeri empat serta mempunyai beberapa orang putera yang perkasa
di dalam sejarah diraja Brunei suatu waktu dahulu.  Antara putera-putera baginda adalah Pengiran
Muda Abdul Jalilul Akbar, Pengiran Muda Tengah, Pengiran Muda Muhammad Ali dan
Pengiran Shahbandar Maharaja Laila.

Semasa Sultan
Muhamad Hassan memerintah baginda telah berusaha untuk mendapatkan kembali
jajahan Brunei yang telah melepaskan diri mereka termasuk Sulu. Setelah Sulu
dimiliki semula, Sultan Muhammad Shah telah mengangkat puteranya Pengiran
Shahbandar Maharaja Lela menjadi Sultan Sulu. Selepas kemangkatan baginda,
takhta kerajaan Brunei telah diwariskan kepada putera sulung baginda iaitu
Sultan Jalilul Akhbar, Sultan Brunei yang ke-10.

Ketika inilah
Pengiran Muda Tengah yang merupakan putera kedua Sultan Muhamad Hassan telah
memberikan kiasan bahasa kepada kakanda bahawa dia juga layak menjadi
pemerintah kepada Kerajaan Brunei. Sultan Jalilul Akhbar yang faham akan
kehendak adindanya telah memerintahkan agar Pengiran Muda Tengah menjadi
pemerintah kepada Sarawak. Dan cadangan ini dipersetujui oleh Pengiran Muda
Tengah maka berangkatlah Pengiran Muda Tengah ke Sarawak pada tahun 1599 Masihi
dengan membawa seramai 1,000 orang hulubalang bagi membina lapau dan istana.

Pengiran Muda
Tengah ditabalkan menjadi Sultan Ibrahim Ali Omar Shah dan menamakan negeri
kecilnya sebagai Sarawak Darulhana yang mana Darulhana itu bermaksud suasana
yang tenang dan mendamaikan.  Selepas itu
baginda meninggalkan Sarawak Darulhana untuk mengunjungi negara-negara lain
sehinggalah baginda dibunuh oleh pengawal peribadinya sendiri ketika di Batu
Buaya iaitu di Santubong.  Dek kerana
pada masa pemakaman itu air sedang surut dan akan memakan masa yang lama maka
adalah mustahil untuk membawa jenazah baginda menghilir Sungai Sarawak maka
kesemua pembesar negeri telah bersetuju untuk memakamkan baginda di kaki Gunung
Santubong.

Wilayah
Sarawak Darulhana tidaklah sebesar Sarawak Bumi Kenyalang sekarang dan ianya
merujuk hanya pada kawasan pesisiran Sungai Sarawak sahaja.  Namun teori nama Sarawak ini juga tidak boleh
dipandang sipi-sipi kerana ada sejarahnya.

Di
dalam buku tulisan Chan Poh Fatt yang berjudul “Legends And History of Sarawak”
terbitan tahun 1999 ada menyatakan bahawa bukanlah satu hal yang aneh di
Sarawak sekiranya nama tempat turut merujuk kepada nama sungai-sungai yang
berdekatan.  Di dalam konteks ini
penulisan beliau menyatakan bahawa Sungai Sarawak mendapat nama perkataan
“Serewa” yang merupakan dialek Melayu Sarawak dahulukala yakni merujuk kepada
sumber galian yang ada di kawasan Sungai Sarawak.

Pendapat
Chang Pat Foh ini berdasarkan kepada sejarah penemuan antimoni di Siniawan, Bau
yang berlaku pada tahun 1823.  Pada masa
itu perlombongan antimoni masih lagi dilakukan secara tradisional oleh
masyarakat Melayu Sarawak dan bidayuh misalnya.
Disinilah juga suatu waktu dahulu Pengiran Indera Mahkota sebagai wakil
Kerajaan Kesultanan Brunei mula mendominasi perlombongan antimoni secara
tradisional.

Di
dalam bukunya, beliau menyatakan;

“Since Sarawak river flows
through Siniawan, it is likely that people in the olden days referred the river
which flows through antimony areas as ‘Serawa’ river. Even when Sir James
Brooke wrote home while contemplating his navigational plans in 1839, he was
aware of the antimony ore in Sarawak. He wrote, ‘My intention is first to visit
Sarawak- a river whence they get antimony ore..’”

Selain itu jangan kita pernah lupa
bahawa jika kita merujuk kepada peta-peta kuno Borneo turut ada menyatakan
perkataan “Cerava” bagi wilayah Sarawak.
Jika kita membuat perbandingan “serewa” itu mungkin slanga penduduk
Melayu Sarawak tetapi jika bagi bangsa Eropah ianya akan disebut sebagai
“Cerava”.  Dan di dalam catatan
pengembara bangsa Eropah juga turut menyebut bahawa “Cerava” itu sendiri adalah
merujuk kepada kekayaan galian pada sesuatu tempat di wilayah Sarawak suatu
waktu dahulu.

“Serewa”
mengikut lidah penutur Melayu Sarawak dan “Cerava” menurut slanga bangsa Eropah
mungkin akhirnya menjadi Sarawak apabila dipertuturkan secara berulang-ulang.

Jika
kita menggodek sejarah zaman Brooke pula yakni semasa pemerintahan Tuan Rajah
James Brooke, ibukota bernama Kuching yang kita kenali sekarang adalah
sebenarnya Sarawak suatu waktu dahulu. Ini kerana pembuka sebenar “Kuching” itu
adalah Pengiran Indera Mahkota yang menjadi Gabenor Sarawak yang pertama semasa
pemerintahan Kerajaan Brunei Darussalam.

Di
dalam surat peribadi James Brooke kepada ibunya di England bertarikh 14hb
September 1841 dibawah nota kaki menyatakan dengan mengkhusus seperti berikut:

“Kuchin” was the native name of Sarawak.” -JB-

Walau bagaimanapun untuk
surat peribadi beliau bertarikh 26hb Mac 1842 pula, James Brooke sudah tidak
lagi menggunakan perkataan “Kuchin” pada suratnya sebaliknya “Sarawak” secara
total.

Dan pada ketika Tuan Rajah Sir Charles Brooke memerintah pada ketika
itulah melalui Kuching diiktiraf sebagai ibunegeri dan nama negeri adalah
Sarawak.  Ini kerana beliau mahukan ada
perbezaan antara ibukota dan wilayah-wilayah Sarawak yang semakin berkembang
sehingga ke bumi Lawas.  Ini diperakui di
dalam Sarawak Gazette No. 47 bertarikh 16hb Ogos 1972 yang menyatakannya secara
mengkhusus tindakan beliau berbuat sebegitu rupa.

Kesimpulannya, Sarawak yang kita kenali mendapat nama itu sebenarnya
bukanlah semata-mata atas cerita lisan sahaja.
Ada sebab musabab berdasarkan dokumen dan sejarah kuno bagaimana ia
dinamakan sedemikian rupa.

-HB-

#KamekSayangSarawak   Nota: Teaser artikel merupakan peta Sarawak yang pertama direkod di dalam rekod Eropah. (Brooke Heritage & Trust)

RUJUKAN:

1. Buku Legends And History of Sarawak by Chang Pat Foh terbitan 19992. Sarawak Gazette No. 47 16th August 1972 – Sarawak E-Gazette Pustaka Negeri3. From Po-li to Rajah Brooke: Culture, Power and Contest For Sarawak by John Henry Walker, International and Political Studies, University of New South Wales, Canberra, Australia (PDF). 4. A History of Sarawak Under Its Two White Rajahs, 1839-1908 by S. Baring-Gould and C. A. Bamfylde. https://archive.org/stream/historyofsarawak00bari/historyofsarawak00bari_djvu.txt5. Kesultan Brunei Darussalam. http://www.kerajaannusantara.com/id/brunei-darussalam/sejarah6. Kitab Negarakertagama -Sejarah Asli dan Terjemahannya. https://oediku.wordpress.com/2017/08/17/kitab-negarakertagama-naskah-asli-dan-terjemahannya/


Akan Berlaku Letupan Supervolcano Di Gunung Toba

Ya, ini jangkaan para ahli geologi yang mengkaji aktiviti volkanik di Danau Toba yang lokasinya di Sumatra, Indonesia. Dalam dunia geologi, Danau Toba ialah kawasan geologi yang pernah mengalami letusan supervolcano, iaitu letusan magma terbesar sebanyak 2 kali, iaitu pada 840,000 tahun dulu dan 75,000 tahun dulu.

Sebelum kita lanjutkan pembacaan, kita kena tahu dahulu apakah itu letusan supervolcano. Letusan supervolcano ialah letusan mangma atau gunung berapi yang mencecah paras 8 dalam Volcanic Explosivity Index (VEI), bermaksud letusan yang terkuat antara letusan gunung berapi lain.

Letusan ini mampu memuntahkan mendapan mineral seluas melebihi 1,000 kilometer persegi. Kesan dari letusan supervolcano boleh menyebabkan berlaku perubahan iklim dalam tempoh masa yang lama, seperti wujud Zaman Ais kecil dan berlaku kepupusan spesis besar-besaran. Letusan supervolcano terbaru buat masa ini ialah Letusan Oruanui di Tasik Taupo, New Zealand pada 26,500 tahun lalu.

Untuk menjadikan letusan supervolcano berlaku, magma yang menaik dari lapisan mantel akan terperangkap dalam lapisan kerak yang menghalang aliran magma itu. Kemudian wujud ‘takungan magma’ dalam lapisan kerak, kemudian tekanan dalam takungan semakin kuat sehingga lapisan kerak tiada mampu menahannya. Kemudian, letusan sekuat paras VEI 8 berlaku.

Dalam letusan supervolcano kedua Danau Toba, 600,000 tahun diperlukan untuk menghasilkan letusan sebegitu. Begitu juga letusan pertama Danau Toba, perlukan masa lebih panjang dari letusan kedua iaitu 1.4 juta tahun. Dalam kajian kali ini, menurut ahli Geologi dari University of Peking, China bernama Ping Ping Liu, aliran magma semakin senyap di bawah kerak Danau Toba dan mula memanaskan kerak dengan kadar yang cepat berbanding berpuluh ribu tahun lepas.

Kumpulan ahli geologi di Danau Toba mengkaji usia mineral yang terhasil oleh letusan magma dan mengimbas aktiviti magma dan berapa lama magma menjadi takungan dalam lapisan kerak. Mereka menjangkakan bahawa magma seluas 320 kilometer persegi bersembunyi di balik kerak Danau Toba. Tambah Liu, Pulau Samosir di tengah-tengah Danau Toba yang semakin naik tingginya juga membuktikan bahawa magma dalam kerak semakin aktif.

Saintis menjangkakan bahawa akan berlaku 5-10 letusan gunung berapi atau magma yang bakal mencapai letusan besar yang mampu merubah iklim dunia, termasuklah Danau Toba. Jika letusan supervolcano ketiga berlaku, langit Asia Selatan akan dipenuhi dengan abu gunung berapi. Iklim akan mengalami musim sejuk berpanjangan dan mempengaruhi suhu dunia.

Walau bagaimanapun, saintis nyatakan tidak akan berlaku letusan supervolcano akan datang pada abad ini. Tidak ada lagi aktiviti gunung berapi yang ekstrim buat masa ini. Menurut saintis bumi bernama Luca Caricchi dari University of Geneva di Switzerland, tanda kekerapan gempa bumi dan kenaikan kerak bumi pada abad ini tidak begitu ketara.

Mungkinkah Danau Toba menjadi bencana untuk kali ketiga, seperti letusan supervolcano lepas yang mampu merubah langit Asia dan iklim dunia? Kita hanya mampu berteka-teki.

RUJUKAN:

Nield, David. 6 November 2021. Unnerving Study Reveals There May Be No Warning For The Next Supervolcano Eruption. Science Alert.


9 Hari Sesat Di Gurun Sahara Seorang Diri

Sahara memang sinonim dengan Afrika. Ia merentangi 11 buah negara yang ada di benua itu dan merupakan gurun terbesar di dunia – tujuh kali lebih besar berbanding Gobi. Kalau muatkan seluruh Amerika Syarikat pun, ia lebih daripada cukup.

Namun dalam kawasan yang sebegitu luas, hanya 2.5 juta manusia sahaja menjadi penghuni. Itu pun secara nomad, yakni sentiasa bergerak ke sana-sini.

Tiada siapa mampu bertahan dengan suhunya yang antara 30-50°C. Dengan tiada hujan, tiada jalan, dan tiada teduhan, ia seumpama neraka dunia buat sesiapa yang terdampar di sana. Belum lagi bercerita tentang ribut pasir yang terkadang membadai sehingga 12 jam.

Kesemua ini bagaimana pun pernah ditakluki oleh seorang lelaki yang terdampar lebih seminggu di Sahara tanpa apa-apa.

Kisahnya bermula di Morocco, atau lebih tepat, dalam satu acara marathon tahunan iaitu Marathon des Sables. Marathon ini mengambil tempat di tenggara Morocco. Ia melibatkan jarak larian sejauh 254 km merentasi Sahara dan perlu diselesaikan dalam masa lebih kurang tujuh hari.

Disebabkan keadaan Sahara yang mencabar, larian ini dibahagikan kepada beberapa peringkat. Di setiap checkpoint, peserta akan dibekalkan dengan minuman dan lain-lain keperluan. Dalam larian ini juga masing-masing periu membawa kelengkapan seperti beg tidur, lampu suluh, dan sebagainya.

Bagi edisi tahun 1994, marathon tersebut disertai oleh 80 orang pelari. Salah seorang daripada mereka ialah Mauro Prosperi (39 tahun, Itali). Pada masa itu, nama Prosperi memang cukup dikenali. Ini kerana dia merupakan pemenang pingat emas di Sukan Olimpik 1984.

Jadi, peringkat-peringkat awal larian diharunginya dengan mudah. Cuma sewaktu melalui trek paling panjang dalam larian, hal yang tidak diingini berlaku.

Ketika itu, matahari enggan bersimpati. Suhu berada pada paras 46°C. Angin bahang pun ikut mengganas, menerbangkan pepasir sehingga menjadi ribut. Pandangan jadi kabur. Lantaran khuatir terkambus dek ribut pasir, Prosperi tetap meneruskan langkahan. Dia berlari tanpa henti selama lapan jam penuh.

Yakni, sehingga ribut reda dan malam menjelma. Pada malam itu, Prosperi menghamparkan badan dalam semak sambil wajahnya ditutupi tuala – yang sedikit dibasahi darah dari hidungnya akibat dimasuki butir-butir pasir.

Keesokan pagi, dia kembali berlari. Kali ini selama empat jam tanpa henti, dengan harapan dapat menemui pelari-pelari lain. Namun setelah mendaki bukit pasir paling tinggi yang ada di situ, sebatang tubuh manusia pun tidak kelihatan.

Prosperi benar-benar keseorangan. Tambahan, sudah 24 jam berlalu tanpa bekalannya diisi semula. Minuman pun hampir habis. Sampaikan dia terpaksa membuang air kecil dalam satu botol kosong sebagai persiapan menghadapi situasi paling buruk.

Lariannya dihentikan seketika di situ. Prosperi cuba menunggu kalau-kalau takdir ada menyimpan nasib yang lebih baik untuknya. Dan memang benar. Tidak berapa lama selepas matahari terbenam, kelihatan kelibat helikopter membelah udara.

Prosperi pun apa lagi, lekas sahaja menembak suar. Cuma malangnya, cahaya suar itu gagal menangkap perhatian juruterbang. Pesawat itu lantas berlalu sehingga hilang daripada pandangan – hilang bersama harapan.

Keesokannya, Prosperi cuba meneruskan perjalanan. Walaupun tanpa tahu hala tuju. Bagiya, itu lebih baik berbanding disalai matahari. Untung-untung, dapat jumpa oasis atau tempat berteduh. Tuah pun seakan menyebelahinya.

Beberapa jam kemudian, Prosperi menemui sebuah makam. Iya, makam seorang Muslim di tengah-tengah gurun. Ia menjadi singgahan dalam kalangan badwi di situ. Ketika itu, ia kosong tanpa ada sesiapa.

Jadi, Prosperi gunakannya untuk berteduh selama dua hari. Sepanjang dua hari itu, dia mencatu makanannya sehabis baik. Untuk kurangkan dahaga pula, dia menjilat tisu basah dan embun-embun yang ada pada batu. Tentu sekali, ada ketika dia perlu minum air kencingnya sendiri. Semua ini bagi mengelak dehidrasi.

Dalam dua hari itu juga, Prosperi sempat panjat ke atas makam dan memacakkan bendera Itali. Kalau bukan untuk beri isyarat kecemasan pun, setidaknya ia boleh membantu usaha pencarian mayatnya nanti.

Prosperi juga sempat menangkap beberapa ekor kelawar yang hinggap di situ. Selain kelawar, apa-apa sumber protein yang muncul di hadapannya memang lekas disambar. Termasuklah kumbang dan cicak.

Ini membolehkannya bertahan. Hinggakan pada hari keempat, sekali lagi langit di atasnya dilalui oleh sebuah pesawat. Kali ini, kerana kehabisan suar, Prosperi melukis isyarat SOS pada permukaan pasir. Beg galasnya juga dibakar supaya asap yang terhasil dapat memberi isyarat tambahan.

Tetapi, alam seakan mahu menguji semangatnya. Ribut pasir datang meniup habis asap dan isyarat SOS yang dilukis. Justeru untuk kali kedua, Prosperi terlepas peluang mendapatkan bantuan.

Kali ini, dia benar-benar hilang harapan. Jika teruskan perjalanan, dia mungkin akan alami strok haba dan mati di tengah jalan – di lokasi yang tiada siapa tahu. Kebarangkalian untuk mayatnya tidak dijumpai pun tinggi.

Kalau itu terjadi, orang yang paling terkesan tentulah isterinya. Bukan setakat menerima berita kehilangan, tetapi dia juga nanti akan sukar untuk dapatkan pampasan – di Itali pada masa itu, orang yang hilang hanya  akan disahkan meninggalkan dunia selepas sepuluh tahun.

Jadi fikir Prosperi, kalau pun dia mati, biarlah di makam ini. Supaya mayatnya lebih mudah ditemui dan isterinya nanti ada sumber untuk sara diri. Dia kemudian menulis pesanan terakhir menggunakan secebis arang.

Setelah selesai, dia pun mengerat tangannya dengan pisau saku. Lalu dalam keadaan darah bercucuran, tubuhnya dibaringkan sambil menunggu detik kematian. Matanya lelap. Bersama harapan untuk ia tidak kembali buka.

Tetapi, ajal Prosperi belum tiba. Keesokan pagi, dia terjaga seperti biasa. Pendarahan pada pergelangan tangannya juga tidak seberapa. Ini kerana luka yang dibuat agak kecil. Badannya juga terlalu dehidrasi sampaikan darah dalam pembuluhnya bergumpal, membuatkan dia tidak kehilangan banyak darah.

Hal ini dilihat oleh Prosperi sebagai satu petanda. Yakni, takdir mahu dia terus bernyawa. Jadi, dia pun kumpulkan segala kudrat yang tersisa lalu menakluki bukit demi bukit… cuba mendapatkan kelibat seorang manusia.

Selepas tiga hari tiga malam mengharungi padang pasir yang tak bertepi, Prosperi akhirnya menjumpai sebuah oasis. Bergegas-gegas dia ke sana. Namun kerana mulut dan tekaknya terlalu kering dan membengkak akibat dehidrasi, sedikit sukar untuk dia minum. Malam itu, dia tidur di situ.

Dan itu merupakan malam terakhirnya begitu. Keesokan pagi, pada hari kesembilannya di Sahara, Prosperi kembali berjalan setelah mengisi semula bekalan minuman. Beberapa jam kemudian, dia menjumpai beberapa ketul najis kambing yang masih segar. Melihat tahi-tahi ini, hatinya melonjak girang.

Mana tidak, hampir sepuluh hari dia tidak jumpa manusia dan tahi ini bakal membawanya kepada mereka. Lantas, Prosperi pun mengikuti jejak tersebut sampailah menjumpai seorang gadis yang sedang menuntun beberapa ekor kambing.

Cuma tatkala melihat Prosperi bergegas ke arahnya, gadis itu ketakutan dan terus melarikan diri. Memang ketika itu pun, rupa paras Prosperi agak menakutkan. Macam tengkorak hidup.

Apa pun, Prosperi mengekori gadis tadi sampai ke khemahnya. Di situ, ada khemah-khemah lain milik sekumpulan suku Tuareg – suku badwi yang memang hidup di Sahara. Di sana, Prosperi dirawat. Setelah sedikit sihat, dia dibawa oleh polis tempatan ke sebuah hospital.

Pada masa itu barulah Prosperi sedar betapa jauh dia tersasar dari trek larian. Dia bukan lagi berada di Morocco, tetapi di Algeria. Yakni, melencong hampir 289 km. Ibarat kita sertai marathon di New York lalu tersesat sampai ke Boston. Atau kalau di sini, seumpama berlari di Johor lalu tersesat hingga ke Ipoh.

Berat badannya sepanjang tempoh tersebut menyusut sebanyak 15kg. Hampir 16 liter cecair diperlukan untuk pulihkan dehidrasi. Perutnya pula alami kerosakan teruk sampai tidak mampu mencerna makanan selama berbulan-bulan. Buah pinggang usah cakap. Memang gagal berfungsi. Hampir dua tahun juga diambil oleh Prosperi untuk sembuh sepenuhnya.

Sebelum dia, memang sudah ramai yang menakluki Gurun Sahara. Misalnya Michael Asher dan Mariantonietta Peru pada 1986-87. Juga Eva Dickson, wanita pertama yang memandu mengharungi gurun itu pada 1932. Tetapi, tidak ramai yang tersesat lalu terselamat seperti Mauro Prosperi. Sebab itu, kisahnya mendapat perhatian dan diabadikan ke dalam layar perak  di bawah judul The Revenant (2015) dan Act of God (2018).

RUJUKAN:

Choudhury, Sajjad. (2021, 1 August). How One Man Survived Being Stranded in the Sahara Desert. History of Yesterday.


Uthmaniyah Bina Universiti Di China

Sultan Abdul Hamid II merupakan seorang pemimpin yang bijak dalam mencari peluang untuk menyatukan kembali umat Islam yang sedang berpecah-belah ketika itu.. Beliau telah menggerakkan satu gerakan yang dipanggil sebagai Pan-Islamisme. Gerakan ini telah disambut dengan begitu baik sekali oleh umat Islam khususnya di India dan Tanah Melayu.

Kali ini, baginda mula menumpukan perhatiannya kepada umat Islam di Tanah besar China dimana penduduknya yang beragama Islam telah mencecah 20 juta orang. Amat rugilah jumlah yang besar ini tidak terlibat sekali dengan gerakan Pan-Islamisme tersebut..

Oleh itu, tatkala tentera bersekutu terdiri daripada German, Russia dan US bermusuhan dengan kerajaan Qing China sehingga tercetusnya Perang Gaselee, baginda sebaliknya membuat hubungan yg baik dengan kaum Muslim China. Baginda telah menghantar beberapa utusan ke bandar-bandar besar China untuk meraih sokongan mereka kepada Khalifah Uthmaniyyah.

Kunjungan ini membuahkan hasil yang begitu lumayan, bukan sahaja mereka berjaya meraih sokongan orang cina bahkan sebagai tanda cinta mereka terhadap Khalifah, nama baginda mula disebutkan di dalam khutbah Jumaat di Masjid Niujie, Beijing.

Imam Wang Haoren berkunjung ke Istanbul

Siapakah Imam Wang Haoren? Beliau merupakan seorang ulama China yang terkemuka. Beliau telah mendapati bahawa Pendidikan umat Islam Cina adalah terlalu ke belakang berbanding dengan institusi Pendidikan yang lain, kerana institusi madrasah di China hanya menawarkan pembelajaran berbentuk ukhrawi seperti Bahasa Arab dan subjek-subjek agama yang lain. Oleh yang demikian, beliau telah berusaha untuk mereformasikan kokurikulum pendidikan Madrasah di China dengan menambah beberapa subjek baharu seperti Bahasa Cina, Kebudayaan Cina, sains, matematik dan sebagainya.

Pada tahun 1906, setelah melakukan Ibadah haji, beliau telah menziarahi Sultan Abdul Hamid II di Istanbul sebelum balik semula ke China. Imam Wang telah mengambil kesempatan tersebut untuk mengkaji sistem pendidikan di Istanbul dan berasa teruja untuk membawa idea-idea tersebut balik ke China.

Sultan Abdul Hamid II pula meyatakan hasratnya kepada Imam Wang bahawa baginda ingin menubuhkan sebuah universiti Uthmaniyyah di China. Imam Wang lantas bersetuju dan memberitahu sultan beliau akan lakukan apa yang termampu untuk melaksanakan impian tersebut.

Sebelum balik semula ke China, Sultan Abdul Hamid II telah menghadiahkan Imam Wang lebih daripada 1000 buah buku untuk dibawa Bersama dengannya. Buku-buku tersebut akan dimanfaatkan untuk universiti baharu yang akan dibina kelak.

Misi Bermula

Sebagai permulaan, Sultan Abdul Hamid II telah menghantar 2 orang guru yang terbaik untuk membantu Imam Wang membina sebuah universiti di China.. Mereka berdua ialah Ali Reza Efendi dan Hafiz Hassan Efendi.

Mereka bertiga bersetuju untuk menjadikan Masjid Niujie, masjid terpenting dan tertua di Beijing, sebagai tempat untuk mendirikan Universiti Islam yang pertama.

Keputusan mereka untuk mendirikan universiti pertama Uthmaniyyah di masjid ini adalah sangat tepat. Tidak dapat dinafikan, bahawa masjid ini merupakan sebuah institusi yang sangat penting kepada penduduk cina yang beragama Islam di Beijing.

Sebagai persediaan untuk mendirikan universiti ini, mereka telah membina 2 buah bangunan baharu di dalam taman Masjid Niujie untuk dijadikan sebagai bilik kelas. Setelah universiti ini dibuka, pentadbirannya diterajui oleh Imam Wang sendiri dan dua orang ilmuan Uthmaniyyah tersebut.

Misi Berakhir

[1908]Kedua-dua ilmuan Uthmaniyyah tersebut telah dipanggil untuk balik semula ke Istanbul. Para sejarawan tidak memastikan mengapa mereka dipanggil balik. Namun apa yang pasti, pentadbiran Universiti telah diserahkan kepada penduduk tempatan..

Imam Abdul Hamid II telah disingkirkan daripada takhta kerajaan. Universiti Hamidiye pula ditutup dan berubah menjadi sekolah rendah akibat kekurangan tenaga pengajar..

[1949]Maoist Revolution berlaku di China. Penggunaan bahasa arab dalam pembelajaran dihapuskan sepenuhnya. Akhirnya, setelah sekian lama, madrasah ini tewas juga. Kekurangan dana dan tenaga pengajar telah membawa kepada penutupan Madrasah Hamidiye buat selama-lamanya.Sungguhpun demikian bangunan ini masih lagi kekal berdiri sampai sekarang, walaupun universiti tersebut sudah tidak lagi wujud. Moga Allah merahmati usaha mereka yg ikhlas berjuang kerana-Nya.

Artikel dirikimkan oleh Dinieland untuk The Patriots.

RUJUKAN:


6 Perkara Menarik Yang Anda Tidak Tahu Mengenai Bitcoin

Bitcoin adalah sebuah mata wang digital yang digagaskan pada Januari 2009 berikutan kejatuhan housing market.

Transaksi bitcoin dilakukan tanpa orang tengah yang bermaksud tidak menggunakan perkhidmatan bank.

Malahan bitcoin juga boleh digunakan untuk menempah bilik hotel di Expedian dan membeli permainan video XBOX. Berikut merupakan perkara-perkara menarik yang anda perlu tahu mengenai bitcoin.

1. Siapa Pencipta Bitcoin

Tiada sesiapa yang mengetahui individu disebalik nama samaran Satoshi Nakamoto yang telah membangunkan bitcoin pada 2009. Nakamoto dilaporkan menghilang daripada internet pada 2011 dan hanya tinggal beberapa petunjuk untuk menjejaki beliau.

Selama bertahun-tahun terdapat beberapa individu yang didakwa sebagai orang disebalik nama samaran Satoshi Nakamoto. Namun kesemuanya meleset dan sehingga ke hari ini individu tersebut kekal misteri sehingga sulit untuk ditemukan.

2. Berapa Jumlah Bitcoin Yang Wujud

Tahukah anda semasa bitcoin dicipta, pencipta cryptocurrency hanya mampu menjana sekitar 21 juta sahaja. Namun begitu pada hari ini, lebih 16 juta bitcoin sedang berlegar di alam maya dan ianya makin bertambah dari semasa ke semasa.

3. FBI Adalah Pemilik Bitcoin Terbesar

Beberapa tahun yang lalu, FBI telah bertindak menutup sebuah laman web pasaran gelap yang sering menggunakan bitcoin untuk sebarang pembelian.

Implikasinya, FBI menerima kesemua bitcoin yang berlegar-legar di laman tersebut iaitu sekitar 1.5 peratus daripada jumlah bitcoin seluruh dunia.

1.5 peratus adalah sebuah angka yang cukup besar untuk dimiliki oleh sebuah badan apatah lagi nilai bitcoin yang semakin meningkat.

4. Boleh Hilang Bitcoin

Anda pasti akan menyimpan bitcoin di dalam dompet digital dan anda boleh log masuk serta log keluar sesuka hati anda. Namun, anda perlu berhati-hati dalam menetapkan kata laluan dan kata kunci untuk mengakses dompet digital.

Jika anda kehilangannya, anda tidak akan mampu lagi mengakses ke dompet digital, lantas menyebabkan anda gagal untuk memeriksa baki yang tinggal.

Terdapat lebih kurang 20 peratus dari keseluruhan jumlah bitcoin telah hilang kerana kata laluan yang salah, dicuri ataupun komputer riba telah dibuang.

5. Bitcoin Tidak Boleh Diharamkan

Tiada undang-undang di dunia yang menyatakan bahawasanya transaksi bitcoin adalah haram. Begitu banyak negara yang cuba mengharamkannya tetapi hanya menemui kegagalan.

Bolivia, Vietnam, Bangladesh dan Thailand antara negara yang berusaha mengharamkan perniagaan cryptocurrency dengan alasan akan memberikan ancaman kepada sistem kewangan mereka.

Walau bagaimanapun, bitcoin begitu mustahil untuk diharam tetapi ianya masih lagi boleh dikawal penggunaannya.

6. Bitcoin Lebih Berkuasa Daripada Komputer Super

Menurut beberapa orang pakar, rangkaian bitcoin memiliki kekuatan pengkomputeran lebih daripada 2,046,364 Pflop/s.

Bagi memberi gambaran yang lebih jelas, kekuatan perkomputeran 500 komputer super hanyalah sekitar 274 Pflop/s. Ianya membawa makna bitcoin begitu berkuasa berbanding 500 komputer super.


Time Slip: Fenomena Aneh Tercampak Ke Zaman Silam

Beberapa hari lepas, seorang rakan berkongsi kisah seram dirinya terperangkap di kawasan jirat Cina pada satu malam di Maluri, Kuala Lumpur. Selepas berjaya keluar, dia cuba mencari kawasan itu keesokan harinya tetapi gagal. Sebaik mendengar kisah tersebut, penulis percaya rakan itu sebenarnya mengalami satu fenomena yang dipanggil gelinciran masa.

Gelinciran masa secara ringkasnya bermaksud kejadian paranormal yang dilihat seseorang di satu tempat yang sama tetapi ia berlaku bertahun-tahun sebelumnya. (Everett, 2021) Pendek kata, sesiapa yang mengalami kejadian tersebut sebenarnya telah mengembara ke tempat itu pada masa silam untuk tempoh masa tertentu. Tak perlu kereta Marty McFly atau TARDIS milik The Doctor untuk alaminya!

Dalam kes rakan penulis ini, kawasan jirat Cina yang dilalui tidak pernah dilihatnya walau sudah lama bergelar anak jati Kuala Lumpur. Rupanya, seorang rakan lain menyatakan kemungkinan jirat tersebut pernah wujud antara 1900 hingga 1960-an sebelum ianya dipindahkan ke kawasan lain pada tahun 70-an untuk tujuan pembangunan. Di luar negara, terdapat banyak anekdot aneh individu-individu yang mengalami peristiwa paranormal ini.

Pada tahun 80-an, seorang wanita bernama Caroline Anders berpindah ke Devon atas urusan kerja bersama Perkhidmatan Kesihatan Kebangsaan UK (NHS). Pada satu hujung minggu, dia bersama beberapa orang rakan bergerak ke bandar Plymouth untuk menghadiri satu majlis keraian. Dalam perjalanan, Anders melihat sebuah gereja yang indah dan dipenuhi oleh ramai orang.

Anehnya, rakan-rakanya langsung tidak melihat apa yang disaksikannya. Kemudian, beberapa minggu berikutnya, teman lelakinya Phil mengajak Anders untuk bersiar-siar di Plymouth Hoe. Sebaik mereka melepasi gereja, alangkah terkejutnya dia melihat gereja yang disaksikan sebelum ini hanya tinggal runtuhan saja.

Lantas, Anders menceritakan apa yang dilihatnya sebelum ini kepada Phil. Teman lelakinya yang merupakan anak jati kawasan itu memberitahu gereja yang dipanggil Gereja Charles sememangnya aktif sehingga era Pe.ra.ng Dunia Kedua di mana ia dibom oleh pihak Jerman. Sejak itu, ia dibiarkan agar dijadikan sebagai memorial kepada orang yang telah pergi. (Everett, 2021)

Sesetengah penyiasat paranormal berspekualsi gelinciran masa sentiasa berlaku di kawasan bersejarah di mana peristiwa signifikan berlaku di situ. Misalnya, pada 2011, pakar perhubungan Rhian Kivits melawat Kuil Karnak di Luxor, Mesir. Pada ketika itu, Mesir merupakan antara negara yang dilanda gelombang kebangkitan Arab Spring.

Kivits sedang mengamati sebuah patung dewi Mesir Purba apabila dia merasakan dirinya seperti hilang keseimbangan. Sebaik dia sedar, patung yang dilihatnya itu kini baru dan bersinar dengan kawasan sekelilingnya penuh dengan orang Mesir Purba memuja patung itu. Kivits memberitahu dia dapat mendengar percakapan rakan di sebelahnya tetapi percakapannya seolah-olah seperti berbisik.

Dia turut mengalami perkara sama di Istana Compton di Devon. Semasa melawat istana berkenaan, dia melihat seorang kesatria berpakaian sut perisai berjalan melepasinya di situ. Sementara di Istana Leeds di Kent, seorang wanita bernama Alice Pollock merasa terkejut melihat sebuah bilik bertukar rupa dan seorang wanita tinggi berpakaian putih berjalan mundar-mandir di situ. (Everett, 2021)

Dia kemudiannya mendapati bilik tersebut pernah dihuni oleh Permaisuri Joan of Navarre. Semasa hayatnya, baginda pernah bergelar isteri kepada pemerintah England Raja Henry IV. Tetapi nasibnya berubah apabila dituduh mengamalkan sihir oleh putera tirinya Raja Henry V sekaligus mengakibatkan Joan dipen.ja.rakan di Istana Pevensey, Sussex sebelum dipindahkan ke Istana Leeds. Baginda hanya dibebaskan enam minggu sebelum Henry V mangkat pada 1422. (Jones, 2014)

Fenomena gelinciran masa ini sememangnya membingungkan ramai pihak termasuk penyiasat paranormal. Bagi Rodney Davis, penyelidik dan penulis buku Time-Slips: Journeys into the Past and Future, beliau mempunyai satu teori tersendiri.

Davis percaya masa silam, masa sekarang dan masa hadapan sebenarnya merupakan aliran masa yang sama. Tetapi disebabkan keupayaan manusia yang terhad dalam menafsir perkara ini, manusia hanya mampu merasai apa yang dilalui sebagai masa sekarang. (Everett. 2021)

Berdasarkan kajiannya, ada individu yang mengalami gelinciran masa untuk tempoh masa lama kadang-kadang sehingga sehari. Ada yang mempunyai pengalaman menginap, membeli barangan era tertentu atau berinteraksi dengan individu dari era tertentu. Dan Davis tidak menolak jika sesetengah kes individu yang hilang berpunca daripada gelinciran masa.

Benar, komuniti saintifik menganggap perkara sebegini sebagai mengarut dan mustahil untuk ia berlaku. Tetapi dalam alam semesta ciptaan Tuhan ini, tiada yang mustahil dengan izin, kudrat dan iradat-Nya yang Maha Luas. Bagi penulis, gelinciran masa merupakan satu lagi kejadian ciptaan-Nya yang penuh misteri.

Nota kaki

Glosari

RUJUKAN:

Everett, Flic. (2021, 16 Mei). Have you ever experienced a time slip?. Daily Mail.

Jones, Michael (2014, 29 Mei). “Joan [Joan of Navarre] (1368–1437)”. Oxford Dictionary of National Biography. Oxford University Press.


Netanhayu Memang Sengaja Cipta Kekacauan Untuk Beri Nyawa Politik Tambahan

S.erang.an Israel kali ini adalah satu “calculated move” oleh PM Israel, Benjamin Netanyahu.

Ini kerana “power shift” yang bakal berlaku di Timur Tengah tidak berpihak kepada Israel, jadi Netanyahu perlu buat sesuatu bagi mengekalkan status quo.

Baru-baru ni Israel mengadakan PRU ke-4 dalam masa 2 tahun, dan Netanyahu & parti Likud-nya sekali lagi gagal membentuk kerajaan.

Jadi, Presiden memberi mandat kepada Bennett (Parti Yamina) & Lapid (Parti Yesh Atid) untuk membentuk kerajaan. Sepatutnya angkat sumpah hari ni.

Parti Ra’am (United Arab List) yang mewakili kaum Arab Israel, yang diketuai oleh Mansour Abbas juga dijangka akan menyertai perikatan ini.

Ra’am menang 4 kerusi, walaupun sikit, tapi ia akan membolehkan Yamina-Yesh Atid capai majoriti (61 daripada 120 kerusi) yang diperlukan.

Kalau benda ni jadi, Netanyahu hilang kuasa satu hal, usaha dia selama ni untuk memposisikan Israel sebagai negara eksklusif bagi kaum Yahudi (“Jewish State”) juga akan jadi sia-sia.

Dalam Israel pun ada dalam 20% penduduk Arab. Walaupun mereka warga Israel, tapi gerakan ultra-Zionis seperti Likud cuba menafikan hak diorang dan menuduh mereka sebagai pensimpati Palestin.

Selain itu, beberapa minggu lepas, Arab Saudi mula berdialog dengan Iran bagi memperbaiki hubungan.

Saudi & Iran telah bermusuh sekian lama. Trump dulu cuba mewujudkan “united front” US-Israel-Saudi bagi menekan Iran, memaksa Iran runding semula Perjanjian Nuklear tahun 2015.

Selain melemahkan Iran, Israel juga melihat “united front” ni dapat melemahkan Hamas yang dibantu oleh Iran.

Hamas adalah salah satu kumpulan pejuang Palestin. Berbeza dgn Fatah (yang menganggotai kerajaan Palestin), Hamas menolak “two-state solution” yang mengiktiraf Israel.

Jadi Hamas dilabel sebagai pengganas oleh US dan Israel. Dan sejak Hamas menguasai Gaza pada tahun 2007, Israel cuba sedaya upaya mengenakan sekatan dan s.erang.an ke atas Gaza.

Tapi pengganti Trump, Biden nak teruskan legasi Obama dengan menghidupkan semula perjanjian nuklear dengan Iran. Ada ura-ura US dah ready nak berdialog dengan Iran.

Dan di kalangan Parti Democrat, suara “progresif” (Ilhan Omar, Rashida Tlaib, Bernie Sanders) makin lantang. Mereka mahu US kurangkan komitmennya terhadap Israel, menganggap sokongan US terhadap Israel tak sejajar dengan nilai hak asasi manusia yang dijuarai oleh US.

Kalau semua ni berlaku, maka Israel akan berada dalam keadaan yang lemah untuk tawar-menawar dengan Palestin. Perancangan Israel untuk mengilhak (annex) kawasan Lembah Sungai Jordan (dipanggil “Deal of the Century” di zaman Trump) juga akan gagal.

Jadi tup-tup berlaku provokasi polis di Al-Aqsa, supaya dapat mengundang reaksi Hamas, seterusnya escalate jadi s.erang.an balas-membalas.

Dan keadaan boleh terus escalate jadi sama teruk macam tahun 2014 (di mana lebih 2000 penduduk Gaza & 70 warga Israel terkorban).

Walaupun semua negara, termasuk US, juga menekan Israel supaya de-escalate, tapi Netanyahu masih meneruskan s.eran.gan supaya terus memerangkap US ke dalam konflik ini.

Dan di peringkat dalaman, Netanyahu sekali lagi nak tunjuk dia saja mampu mempertahankan keselamatan Israel.

Dan konflik kali ni juga mencetuskan rusuhan antara kaum Yahudi dan Arab, yang bakal merumitkan kerjasama Yahudi-Arab membentuk kerajaan perpaduan.

Netanyahu akan kata, “See? I told you, Arab ni lebih setia kepada Palestin. Nak bagi kuasa kat diorang lagi ke?”

Walaupun satu dunia menyeru gencatan senjata, Israel masih meneruskan s.erang.an. Negara2 Arab yang ada hubungan diplomatik dengan Israel pun segan nak jadi neutral, sama2 join Turki-Saudi-Iran mengecam tindakannya.

Sebab ni adalah gamble untuk survival politik Netanyahu/Likud.


Kenapa Siam Dipanggil Sebagai Perut Hijau?

Dewasa ini, frasa ‘siam perut hijau’ ini sangat sinonim di kalangan orang utara. Kebiasaan ibu-ibu di sana selalu sebut perkataan ini bila cuba nak menggertak anak yang tak dengar cakap.

“Mimi, balik lekaih dah senja ni, satgi jumpa Siam perut hijau dia culik hang baru tau!”

Persoalannya, benar ke perut orang Siam berwarna hijau? Adakah mereka ini keturunan Hulk? dan apa hubungannya dengan “mak kau hijau?” Yang pasti tak ada kaitan di antara kedua-duanya.

Dalam konteks ini, ‘Siam perut hijau’ adalah frasa bagi menyifatkan suatu perbuatan tidak berhati perut yang dilakukan sekumpulan atau individu. Senang kata, perilaku yang zalim atau k3j4m boleh disamakan dengan ‘Siam perut hijau’.

Sejak bila frasa ini mula muncul dan bilakah ia digunakan secara meluas?

Jika menyentuh perihal sejarah era p3rang Kedah-Siam. Ada catatan seorang Pegawai British bernama Kapten Sherard Osborn di dalam bukunya bertajuk ‘The Blockade of Kedah 1838” menceritakan tentang betapa k3j4mnya askar Siam terhadap orang Melayu Kedah.

Ada cerita lain juga mengatakan apabila askar Siam memasuki kampung-kampung, penduduk kampung akan berasa takut dan mula bersembunyi kerana askar Siam akan makan apa sahaja termasuklah manusia.

Walaupun begitu, masih belum terjawab ‘misteri’ persoalan perut hijau tadi.

Pendapat peribadi saya, agak tak logik perut seseorang akan berubah warna kalau dia makan bangkai haiwan atau daging manusia sekalipun. Saya percaya ayat ini hanya sebuah metafora bagi mengambarkan sikap tidak-berperikemanusiaan.

Jika diteliti dengan lebih mendalam maksud frasa itu tak terhenti pada sikap Cannibalistic atau perbuatan ganas saja. Yang jelas, ‘hijau’ warna perut askar Siam merujuk pada Sak Yant iaitu jenis tatu yang dicacah pada bahagian badan askar Siam.

Apa itu Sak Yant?

Sak (Tatu) dan Yant(Yantra) berasal daripada perkataan Sanskrit yang secara harfiah boleh membawa maksud alat tenunan. Ia merupakan tatu azimat dengan kuasa magis pelbagai khasiat.

Pada peringkat awal, Sak Yant diperkenalkan oleh orang Khmer, dari empayar Khmer sebelum ia mula tersebar ke seluruh Indo-China.  Inti pati motif Sak Yant mempunyai nilai elemen spiritual yang tinggi selain kepercayaan dan keagamaan yang bersangkutan dengan ajaran Buddha.

Secara tradisi, hanya golongan Ajarn atau Sami Buddha yang ada kelayakan atau hak untuk mencacah tatu pada badan si pemakai.

Selain itu, Bukan tugas mencacah saja, ia merangkumi dari segi bab pemilihan jenis tatu turut dipilih golongan Sami/Ajarn. Dulu Sak Yant tak boleh dibuat sesuka hati tanpa tujuan tertentu kerana Sak Yant diisi dengan jampi serapah untuk menghidupkan ‘kuasa magis’ disebalik dakwat tersebut.

Ada pelbagai jenis bentuk rajah dapat digunakan. Bermacam-macam jenis dan fungsi. ada dalam bentuk haiwan, geometrik serta dewa-dewa bersama tulisan frasa berbahasa Pali.

Dengan itu, fungsi Sak Yant dapat dijadikan sebagai ilmu kebal dalam pep3rangan. selain kegunaannya untuk memperolehi rezeki, karisma dan seumpananya.

Maka tidak hairan jika ada kisah diceritakan bahawa askar Siam menjadi ‘kebal’, sukar ditumpaskan bila mereka berada di tanah Siam, dan kekebalan itu semakin pudar setelah mereka menjejakan kaki ke Tanah Melayu.

Jenis- jenis Sak Yant

Lanjutan daripada itu. Mutakhir ini, Sak Yant tidak lagi menjadi ‘hak eksklusif’ milik orang-orang tertentu seperti Pejuang atau Sami, disamping itu Sak Yant telah mendapat sambutan luar termasuk yang dari bukan berbangsa Thai/Khmer atau beragama Buddha.

Dalam hal ini, tak lupa juga selebriti Hollywood seperti Angelina Jolie turut memiliki Sak Yant, termasuk bekas suaminya, Brad Pitt.

Jika diteliti jenis bentuk tatu yang dipakai Angelina Jolie (rajah di atas), banyak maksud tersirat serta fungsi. Disebelah kanan bahu dia memakai Sak Yant jenis Kraw Petch. Yantra ini membantu mendapat tuah, kekayaan, kejayaan dalam perniagaan. Sesiapa yang menerima Yant ini dilindungi dari masa-masa buruk dan kegagalan dalam hidup.

Dibahu disebelah kiri pula ialah Sak Yant jenis Hah Teaw. Jenis ini membantu meningkatkan karisma, melindungi diri dari sebarang bahaya.

Mungkin Angelina Jolie memerlukan mantra-mantra ini lantaran penglibatan beliau dalam misi kemanusiaan yang berisiko dan boleh mengancam nyawa. Ada banyak lagi jenis tatu seperti Yant Phutson, Suea Liaw Lang, Yant Vihad Pha Chad Sada yang masing-masing mempunya fungsi tersendiri.

Menyedar hakikat di atas, Sak Yant mungkin sudah di‘transformasi’ mengikut peredaran zaman. Tapi perlu ingat, ia masih mempunyai syarat-syarat lain bagi seseorang itu layak memilikinya.


Kes Pembμnuhαn Kanak-Kanak Katak Di Korea Selatan

Pada 26 Mac 1991, lima keluarga di sebuah kampung di Daegu bersedih selepas lima orang anak lelaki mereka gagal dikesan. Mereka yang hilang ialah Cheol-won, Chan-in, Yeong-gyu, Ho-yeon dan Jong-sik. Menurut bapa Cheol-won, Woo Jong-woo, lima sahabat itu mempunyai hubungan rapat.

Pada hari kejadian, Cheol-won sepatutnya menghadiri kelas taekwando tetapi dia tidak hadir. Risau dengan keselamatan anaknya, Jong-woo segera mencarinya.

Pada awalnya, dia menyangka anaknya itu pasti menghabiskan masa dengan empat lagi rakannya itu. Tetapi selepas mendapati mereka juga tidak tahu tentang lokasi anak mereka, sedarlah dia bahawa lima sahabat itu telah hilang.

Seorang rakan kemudian memberitahunya bahawa lima sekawan itu dikatakan pergi ke kawasan gunung untuk melihat telur Salamender. Tetapi apabila mereka mencari di kawasan tersebut, tiada langsung kelibat mereka dikesan.

Berita kehilangan mereka dinaikkan di dada akhbar tetapi ia dibayangi oleh pilihan raya tempatan yang berlaku pada ketika itu. Polis dan wartawan ketika itu menyangka mereka sama ada lari dari rumah atau bermain sehingga lewat petang.

Apa yang lebih menyayat hati ialah ada individu yang tidak bertanggungjawab cuba mempermainkan mereka termasuk mendakwa sebagai penculik anak-anak mereka. Selepas seminggu, barulah media menjadikan kehilangan mereka sebagai berita utama.

Ironinya, siaran berita yang menyebut “Kanak-kanak katak masih hilang selepas mencari telur katak” menjadi pencetus kepada nama kes berkenaan walaupun mereka mencari telur Salamender.

Tidak lama selepas itu, seorang rakan Cheol-won memberitahu dia mendengar bunyi te.mbak.an dan jeritan pada malam mereka hilang.

Ibu bapa kanak-kanak yang hilang itu percaya kehilangan mereka ada kaitan dengan pangkalan tentera yang terletak berhampiran dengan perkampungan tersebut.

Bagaimanapun, cubaan mereka menggesa polis menyiasat pihak tentera gagal di sebalik tekanan daripada pihak media.

Pada 26 September 2002, rangka milik kanak-kanak yang hilang itu dijumpai berhampiran dengan perkampungan itu.

Kebanyakan barang yang dijumpai bersama rangka menunjukkan unsur jenayah di mana baju-baju mereka diikat bersama dan beberapa butir peluru ditemui.

Malangnya, daripada menunggu pasukan profesional untuk menguruskan rangka-rangka berkenaan, polis mengambil keputusan untuk melakukannya. Akibatnya, bahan-bahan bukti bernilai untuk dijadikan sebagai bukti kes musnah sama sekali.

Para ibu bapa mangsa yang berang menuduh polis bersikap cuai dan menyaman mereka di mahkamah. Bagaimanapun, saman mereka ditolak oleh mahkamah.

Sehingga ke hari ini, kes pembu.n.uhan kanak-kanak katak ini masih gagal diselesaikan. Dengan had statut kes pembu.n.uhan dimansuhkan pada 2015, ini memberi harapan baru kepada mereka bahawa keadilan masih boleh ditegakkan.

Kisah kanak-kanak ini turut diadaptasi dalam filem Come Back Frog Boys yang ditayangkan pada 1992.

Dan betapa sebenarnya Korea ialah tempat yang tidak asing dengan kisah-kisah pembunuhan seperti ini, kami nak cadangkan kita membedah karya thriller pemb.unuhan mereka bertajuk The Insect. Tentu lain daripada yang lain. Jom beli di: https://bit.ly/MK-The-Insect (TI)


Vera Wee: Bintang Berbangsa Cina Dalam Filem P Ramlee

Bersempena dengan Hari Malaysia yang jatuh pada 16 September pada setiap tahun sejak 57 tahun yang lalu. Hari ini kami ingin berkongsi satu kisah yang bersifat kebangsaan.

Kita semua sedia maklum bahawa P.Ramlee sememangnya mempunyai semangat keMelayuan yang tinggi disamping nilai patriotik dan cintakan negara sangat tebal di dalam sanubarinya.

Pada tahun 1967 P.Ramlee telah mengarah filem Sesudah Suboh. Di dalam filem itu P.Ramlee telah memperkenalkan seorang Ratu Cantik dari Singapura yang bernama Vera Wee. Beliau merupakan johan dalam pertandingan Ratu Cantik tahun 1964. Vera Wee juga merupakan guru piano kepada Nasir anak P.Ramlee.

Filem Sesudah Suboh mencatat sejarah sebagai filem pertama di Malaysia yang bersifat kebangsaan kerana gabungan barisan pelakonnya terdiri daripada pelbagai bangsa termasuk Cina, India dan Sikh. Antara pelakon-pelakon yang bukan dari kalangan bangsa Melayu yang terlibat di dalam filem ini seperti Hoon Thye Choong (sebagai Allan), Suriya Kumari (Chandra), Sivapakiam Dharmalinggam, V.I Stanley dan H.G Gill.

Setahun selepas itu P.Ramlee mengarah pula filem bertajuk Gerimis. Sekali lagi P.Ramlee menampilkan semangat kebangsaan di dalam filem ini dengan mengetengahkan pelakon berbangsa India memegang peranan utama. Melalui filem ini P.Ramlee telah memperkenalkan Chandra Shanmugam (Fatimah Bee) seorang penulis skrip dan juruhebah di Radio Malaysia. Sekali lagi P.Ramlee menggunakan khidmat V.I Stanley yang sememangnya sudah terkenal dengan pengalamannya berlakon dalam drama TV dan Radio Malaysia.

Di samping itu beliau juga berkemahiran membuat lawak jenaka terutamanya dalam bahasa tamil. D. Theresa yang juga sangat terkenal sebagai pelakon radio Malaysia turut dibawa oleh P.Ramlee untuk terlibat di dalam filem ini.

Cuba pembaca nyatakan ada tak lagi filem-filem Melayu klasik lain yang bersifat kebangsaan?

SELAMAT HARI MALAYSIA KE-57

RUJUKAN:

Erti Yang Sakti – Tun Ahmad Sarji
Majallah Filem
National Archives of Singapore


79 Negara Yang Menolak LGBT

Pada tanggal 12 April 2018 tahun ini, jumlah negara yang mengenakan undang-undang ke atas spesis LGBT adalah sebanyak 74 buah negara keseluruhan. Golongan aktivis LGBT di India dan Kenya sedang dalam perjuangan menuntut hak bersuara mereka dan ini akan menyebabkan penurunan kepada 72 buah negara yang akan menjalankan undang-undang tersebut. Negara lain yang masih dalam kajian untuk menghapuskan undang-undang ke atas LGBT adalah Belize, Seychelles, Nauru, Mozambique, Palau dan Cyprus Utara.

Adakah negara Malaysia bakal menjadi seperti negara-negara di atas tersebut? Nauzubillahiminzaalik.

Berikut merupakan 74 buah negara yang menolak propaganda, ideologi dan dakyah spesis LGBT mengikut data ILGA (International Lesbian, Gay, Bisexual, Trans and Intersex Association) dalam laporan tahunan ‘State-Sponsored Homophobia’:

• Benua Afrika:

1. Algeria.
2. Angola.
3. Botswana.
4. Burundi.
5. Cameroon.
6. Comoros.
7. Mesir.
8. Eritrea.
9. Ethiopia.
10. Gambia.
11. Ghana.
12. Guinea.
13. Kenya.
14. Liberia.
15. Libya.
16. Malawi.
17. Mauritania.
18. Mauritius.
19. Morocco.
20. Namibia.
21. Nigeria.
22. Senegal.
23. Sierra Leone.
24. Somalia.
25. Sudan Selatan.
26. Sudan.
27. Swaziland.
28. Tanzania.
29. Togo.
30. Tunisia.
31. Uganda.
32. Zambia.
33. Zimbabwe.

• Benua Asia dan Timur Tengah:

34. Afghanistan.
35. Bangladesh.
36. Bhutan.
37. Brunei.
38. India.
39. Iran.
40. Iraq.
41. Kuwait.
42. Lebanon.
43. Malaysia.
44. Maldives.
45. Myanmar.
46. Oman.
47. Pakistan.
48. Palestin/Gaza.
49. Qatar.
50. Arab Saudi.
51. Singapura.
52. Sri Lanka.
53. Syria.
54. Turkmenistan.
55. United Arab Emirates (UAE).
56. Uzbekistan.
57. Yaman.

• Benua Amerika:

58. Antigua & Barbuda.
59. Barbados.
60. Dominica.
61. Grenada.
62. Guyana.
63. Jamaica.
64. St Kitts & Nevis.
65. St Lucia.
66. St Vincent & the Grenadines.

Di Amerika Syarikat (USA), undang-undang anti-sodom masih dijalankan di dalam 13 buah wilayah iaitu Alabama, Florida, Idaho, Kansas, Louisiana, Michigan, Mississippi, North Carolina, Oklahoma, South Carolina, Texas, Utah dan Virginia. Di dalam 13 wilayah/distrik ini, polis diberikan kuasa untuk menahan dan menangkap golongan tersebut. Mengikut sumber, beberapa tahun sebelumnya, ramai golongan seperti ini ditangkap atas kesalahan pelanggaran undang-undang terbabit di bawah beberapa pertuduhan ‘keganasan’.